title: Brendan Shanahan

text: Torontolaisessa hotellissa järjestetyn kokouksen jälkeen Shanahan tapasi kasvokkain sekä NHL:n komissaarin Gary Bettmanin että NHL:n pelaajayhdistyksen NHLPA:n johtajan Bob Goodenow'n. Shanahan esitti kummallekin useita uusia sääntöehdotuksia. Lopulta tulevalle kaudella hyväksyttiin monia muutoksia, joista suurin osa oli syntynyt Shanahanin järjestämissä tapaamisissa.


title: Brendan Shanahan

text: Uudet säännöt muuttivat NHL:ää jälleen hyökkäysvoittoisemmaksi, kun sarja jatkui kaudella 2005–2006. Shanahan oli yksi niistä harvoista vanhemmista pelaajista, jotka pystyivät nostamaan tasoaan uusien sääntöjen aikakaudella. Hän tekikin kauden aikana 40 maalia ja sai yhteensä 81 pistettä. The Globe and Mail -lehden jääkiekkokolumnistin Eric Duhatschekin mukaan Shanahanin avustuksella luodut uudet säännöt auttoivat 2000-luvun ensimmäisen vuosikymmenen tähtisukupolven siirtymistä NHL:ään.


title: Brendan Shanahan

text: Kesällä 2006 Shanahan jätti Detroitin, kun hän teki neljän miljoonan dollarin arvoisen yksivuotisen sopimuksen New York Rangersin kanssa. Shanahan oli viihtynyt Detroitissa ja piti sitä kotikaupunkinaan. Hän koki kuitenkin kesän aikana, että hänellä ei ollut enää osaa Red Wingsin tulevaisuudensuunnitelmissa, minkä takia hän päätti jättää joukkueen. Shanahan nimitettiin kaudeksi 2006–2007 Rangersin varakapteeniksi. Ensimmäisessä ottelussaan Rangersissa Shanahan teki kaksi maalia, joista jälkimmäinen oli hänen uransa 600:s. Shanahan oli 15. pelaaja, joka teki NHL:ssä 600 maalia. Marraskuussa hänelle myönnettiin ensimmäinen Mark Messier Leadership Award. Valinnan teki Mark Messier, joka valitsi kauden aikana viisi palkinnon saajaa, yhden joka kuukausi.


title: Brendan Shanahan

text: Tammikuussa 2007 Shanahan nimettiin jo kahdeksanteen tähdistöotteluunsa ja hänet valittiin myös Itäisen konferenssin joukkueen kapteeniksi. Helmikuussa Shanahan sai aivotärähdyksen ottelussa Philadelphia Flyersia vastaan, kun hän törmäsi Mike Knubleen. Pelaajat eivät huomanneet toisiaan ja osuivat toisiinsa, jolloin Shanahan kaatui ja löi päänsä jäähän. Hän makasi liikkumatta kymmenen minuuttia, kunnes hänet saatiin niskatuen ja paarien avulla pois kentältä. Knublelta murtui kaksi luuta kasvoista. Shanahan oli lopulta aivotärähdyksen oireiden takia sivussa 15 ottelusta. Pudotuspeleissä Rangers onnistui voittamaan ensimmäisen ottelusarjansa kymmeneen vuoteen. Kauden jälkeen Shanahan teki vuoden jatkosopimuksen, joka oli arvoltaan 2,5 miljoonaa dollaria, vaikka bonusten kanssa sopimuksen kokonaisarvo on saattanut nousta neljään miljoonaan dollariin.


title: Brendan Shanahan

text: Shanahan pelasi Rangersissa lopulta kaksi kautta mutta ei saanut enää uutta sopimustarjousta kauden 2007–2008 jälkeen. Perheensä takia hän halusi jäädä Yhdysvaltain koillisosaan, joten hän hylkäsi Läntisestä konferenssista tulleet sopimusehdotukset. Shanahan ei pelannut kauden 2008–2009 alussa missään, kunnes teki tammikuussa 2009 sopimuksen New Jersey Devilsin kanssa. Loppukauden kattava sopimus oli arvoltaan 800 000 dollaria. Shanahan pelasi kauden ensimmäisen ottelunsa 19. tammikuuta. Edellisen kerran hän oli edustanut New Jerseyä runkosarjassa 31. maaliskuuta 1991, 6 504 päivää sitten. Yksikään NHL-pelaaja ei ollut aikaisemmin palannut joukkueeseen näin pitkän tauon jälkeen. Aiempi ennätys oli Randy Cunneyworthilla, joka oli palannut marraskuussa 1998 Buffalo Sabresiin 6 169 päivän tauon jälkeen. Helmikuussa Shanahan saavutti 12. pelaajana 1 500 NHL:n runkosarjaottelun rajan.


title: Brendan Shanahan

text: Shanahan teki vuoden ja miljoonan dollarin arvoisen jatkosopimuksen New Jerseyn kanssa elokuussa 2009. Joukkue ilmoitti kuitenkin ennen kauden 2009–2010 alkua lokakuussa, että Shanahan ei jatka seurassa, vaan joukkue panostaa tulevana kautena nuorempiin pelaajiin. Shanahan oli sopinut general manager Lou Lamoriellon ja valmentaja Jacques Lemairen kanssa, että hän jää pois joukkueesta, jos hänelle ei löydy sopivaa roolia. Shanahan ilmoitti 17. marraskuuta lopettavansa uransa.


title: Brendan Shanahan

text: Shanahan pelasi NHL:ssä 21 kautta ja ylsi niistä 19:ssä pudotuspeleihin. Hän jätti NHL:n pelattuaan 1 524 ottelua runkosarjassa ja 184 pudotuspeleissä. Shanahan teki runkosarjassa 656 maalia ja sai 1 354 tehopistettä. Hän oli lopettaessaan NHL:n kaikkien aikojen maalintekijätilastossa 11. ja pistetilastossa 23:s. Ottelun voittomaaleja Shanahan teki runkosarjassa 109 ja ylivoimamaaleja 237. Molemmissa tilastoissa hän oli viides. 184 pudotuspelissään hän teki 134 pistettä, joista maaleja oli 60.


title: Brendan Shanahan

text: Shanahan edusti ensimmäisen kerran Kanadaa arvoturnauksessa nuorten MM-kilpailuissa 1987. Kanada olisi voittanut turnauksesta vähintään pronssia, mutta joukkue diskattiin Neuvostoliitto-ottelun tapahtumien takia. Ottelu keskeytettiin toisessa erässä, kun kentällä syttyi joukkotappelu, johon molempien joukkueiden kaikki pelaajat osallistuivat, ja sen jälkeen sekä Kanada että Neuvostoliitto diskattiin turnauksesta.


title: Brendan Shanahan

text: Shanahan pelasi Kanadan maajoukkueessa ensimmäisen kerran aikuisten arvoturnauksessa Kanada-cupissa 1991, jonka Kanada voitti. Seuraavan kerran Shanahan pelasi maajoukkueessa MM-kilpailuissa 1994. Hän teki turnauksessa seitsemän pistettä kuudessa ottelussa. Kanada voitti turnauksen loppuottelussa Suomen rangaistuslaukauskilpailun jälkeen.


title: Brendan Shanahan

text: Maailmancup 1996 oli kolmas aikuisten arvoturnaus, missä Shanahan edusti Kanadaa. Hän teki maailmancupissa kuusi pistettä seitsemässä ottelussa. Naganossa 1998 Shanahan pelasi ensimmäisen olympiaturnauksensa. Kanada jäi turnauksessa neljänneksi, kun se hävisi pronssiottelussa Suomelle. Välierissä joukkue oli hävinnyt rangaistuslaukauskilpailussa olympiakultaa voittaneelle Tšekille. Shanahan oli Kanadan viides laukoja. Dominik Hašek torjui Shanahanin laukauksen, ja koska Tšekin Robert Reichel oli onnistunut omalla vuorollaan, Kanada ei selviytynyt turnauksen finaaliin. Naganon olympialaiset olivat ensimmäiset, joissa oli mukana NHL-pelaajia, joten Kanada oli ollut ennakkosuosikki.


title: Brendan Shanahan

text: Shanahan palasi olympiakaukaloon Salt Lake Cityssä 2002. Kanada voitti olympiakultaa, ja samalla Shanahan, Rob Blake ja Joe Sakic liittyivät ns. kolmen kullan klubiin, jonka jäsenet ovat voittaneet kaikki kolme merkittävintä jääkiekkopalkintoa: Stanley Cupin, olympiakullan ja maailmanmestaruuden. Myöhemmin keväällä Shanahan voitti kolmannen Stanley Cupinsa Detroit Red Wingsissä. Shanahan ja Steve Yzerman olivat ensimmäiset kanadalaiset, jotka voittivat samana vuonna sekä olympiakultaa että Stanley Cupin. Shanahanille turnaus oli vaikea, sillä hänen peukalonsa murtui ensimmäisessä ottelussa Suomea vastaan. Hän on kertonut, ettei pystynyt turnauksessa laukomaan kunnolla. Shanahanille merkittiin toisissa olympialaisissaan vain yksi syöttöpiste.


title: Brendan Shanahan

text: Shanahan pelasi vielä MM-kilpailuissa 2006, ja Kanadan valmentaja Marc Habscheid nimesi Shanahanin joukkueen kapteeniksi.


title: Brendan Shanahan

text: Shanahan pelasi yhteensä 50 maaottelua ja teki 23 maalia Kanadan maajoukkueessa.


title: Brendan Shanahan

text: NHL palkkasi Brendan Shanahanin kiekko- ja liiketoimintaosastonsa varajohtajaksi loppuvuodesta 2009. Shanahan työskenteli NHL:n varapuheenjohtajan, jääkiekko-osaston johtajan Colin Campbellin kanssa. Hänen tehtävänään on tuoda esiin pelaajan näkemys jääkiekon kehittymisestä. Lisäksi Shanahanin vastuulla olivat erikoisprojektit, joita antavat komissaari Gary Bettman ja varakomissaari Bill Daly.


title: Brendan Shanahan

text: Shanahan piti ryhmänsä kanssa tutkimus- ja kehitysleirin, joka järjestettiin Torontossa elokuussa 2010. Leirillä oli 33 lupaavaa nuorta pelaajaa, jotka pelasivat koeotteluita entisten NHL-valmentajien Ken Hitchcockin ja Dave Kingin johdolla. Otteluissa kokeiltiin Shanahanin kesän aikana kehittämiä sääntömuutoksia. Osa muutoksista oli pieniä muokkauksia, mutta jotkut melko suuria. Leirin tarkoituksena ei kuitenkaan ollut luoda uusia sääntöjä vaan kerätä tietoa. Shanahanin mukaan leirin jälkeen alkaa tietojen kerääminen ja tulkitseminen ja tuloksilla voi olla käyttöä joko pian tai 5–10 vuoden viiveellä.


title: Brendan Shanahan

text: Shanahanin rooli NHL:n hallinnossa kasvoi kesällä 2011, kun hänelle annettiin lisäksi liigan kurinpitovastuu, joka oli ollut Campbellilla 13 vuoden ajan. Lisäksi Shanahanin johtoon annettiin uusi pelaajien turvallisuuden parantamiseen tähtäävä osasto.


title: Brendan Shanahan

text: Shanahan jatkoi NHL:n kurinpidollisena johtajana kevääseen 2014 saakka, jolloin hänen paikalleen nousi toinen entinen NHL-pelaaja Stéphane Quintal. Samana päivänä NHL-seura Toronto Maple Leafs ilmoitti palkanneensa Shanahanin seuran puheenjohtajaksi. Shanahan sai alaisuuteensa edellisen puheenjohtajan palkaaman toimitusjohtajan Dave Nonisin. Shanahanin ensimmäinen kokonainen kausi, 2014–2015 päättyi Maple Leafsin osalta todella heikkoon tulokseen ja joukkue jäi pudotuspelien ulkopuolelle. Vain 12 tuntia kauden päättymisen jälkeen Shanahan puhdisti joukkueen. Hän erotti toimitusjohtaja Nonisin, väliaikaisen päävalmentajan Peter Horachekin, jonka Nonis oli palkannut aiemmin kauden aikana, apuvalmentajat, maalivahtivalmentajan, kykyjenetsijöiden päällikön ja melkein kaikki 24 kykyjenetsijää. Shanahan palkkasi toukokuussa Maple Leafsiin uuden päävalmentajan Mike Babcockin kahdeksan vuoden mittaisella sopimuksella, jonka rahallinen arvo on 50 miljoonaa dollaria. Sopimus tekee Babcockista NHL-historian parhaiten palkatun valmentaan.


title: Brendan Shanahan

text: Shanahan oli NHL:n ensimmäisiä todellisia voimahyökkääjiä. Voimahyökkääjän rooli alkoi kehittyä 1980-luvulla. Sitä edustivat ensimmäisenä Clark Gillies ja Cam Neely, ja heidän esimerkkinsä mukaan kehittyivät esimerkiksi Rick Tocchet ja Shanahan. Voimahyökkääjät ovat useimmiten isoja, voimakkaita ja ketteriä, ja heidän tehtävänään on jokaisessa ottelussa ajaa röyhkeästi vastustajan maalille.


title: Brendan Shanahan

text: Yksi Shanahanin parhaimmista ominaisuuksista oli hänen laukauksensa. Hän ei laukaissut hyvin kovaa mutta yleensä oikeaan aikaan. Hän pystyi myös laukomaan voimakkaasti lähes mistä asennosta tahansa. Shanahan laukoi oikea käsi alhaalla ja pelasi lähes koko uransa vasempana laitahyökkääjänä, jotta pystyi ampumaan helpommin suoraan syötöstä. Hän sijoittuikin usein suhteellisen kauas maalista hakemaan hyvää laukaisupaikkaa. Työsulun jälkeisellä kaudella 2005–2006 Detroit Red Wingsin valmentaja Mike Babcock vaihtoi Shanahanin pelaamaan oikealle laidalle. Babcock halusi, että Shanahan luistelisi suoraviivaisemmin maalille, tekisi ohjausmaaleja ja ”rumia” maaleja maalin edustalta. Shanahan ei ollut kuitenkaan koskaan erityisen nopea pelaaja, ja hän saattoi näyttää luistellessaan jopa kömpelöltä. Scotty Bowmanin aikana Detroitissa Shanahan pelasi välillä keskushyökkääjänäkin, koska ei ollut tarpeeksi nopea vasemmaksi laitahyökkääjäksi Bowmanin pelijärjestelmän mukaan.


title: Brendan Shanahan

text: Shanahanin etu oli hyvän laukauksen lisäksi hänen fyysinen pelityylinsä. Hän taklasi mielellään ja jopa tappeli usein. Hän on ainoa NHL:n pelaaja, joka on sekä tehnyt yli 600 maalia että saanut yli 2 000 rangaistusminuuttia. Hän teki 17 niin sanottua Gordie Howen hattutemppua (maali, syöttö ja tappelu yhdessä pelissä). Shanahan oli yksi harvoista tähtipelaajista, joka ei tarvinnut suojakseen erityistä poliisipelaajaa. Shanahan tappeli urallaan lähes 100 kertaa. Erityisesti uransa alkuvaiheissa hän tappeli usein saadakseen mainetta NHL:ssä, mutta mieluiten hän käytti voimaansa luodakseen itselleen maalipaikkoja.


title: Brendan Shanahan

text: Shanahan oli johtaja, ja hän halusi todella voittaa. Myöhemmin urallaan hän piti myös kunnia-asianaan auttaa nuorempia pelaajia kehittymään. Detroitissa puhuttiin Stanley Cup -voittojen jälkeen, että Shanahan olisi ollut joukkueen todellinen johtaja vähäpuheisen kapteenin Steve Yzermanin sijaan.


title: Brendan Shanahan

text: Brendan Shanahan syntyi Mimicossa, Ontariossa 23. tammikuuta 1969. Hänen vanhempansa olivat Donal ja Rosaleen Shanahan, ja hän oli nuorin neljästä veljeksestä. Donal ja Rosaleen olivat kotoisin Irlannista, Donal Corkin kreivikunnasta ja Rosaleen Belfastista. He muuttivat Torontooon 1950-luvulla, tapasivat tanssiaisissa ja menivät naimisiin. Donal Shanahan oli palomies, ja lapsena Brendankin halusi tulla palomieheksi.


title: Brendan Shanahan

text: Donal Shanahan kuoli, kun Brendan pelasi kolmatta kauttaan New Jersey Devilsissä. Hän oli sairastunut Alzheimerin tautiiin, kun Brendan oli ollut yhdeksännellä luokalla. Brendan on kertonut olleensa silloin hyvin hämmentynyt isän käytöksestä, sillä hän ei ollut aiemmin kuullutkaan taudista, joka diagnosoitiin noin vuoden päästä ensimmäisistä oireista. Brendan muutti 16-vuotiaana Londoniin pelaamaan jääkiekkoa, ja hänen vanhempansa tulivat sinne Torontosta joka perjantai katsomaan häntä. He viettivät illat yhdessä, vaikka isä ei enää ymmärtänytkään aivan kaikkea.


title: Brendan Shanahan

text: Shanahan voitti high schoolin jääkiekkojoukkueessa Ontarion koulu-urheilujärjestön OFSAAn mestaruuden 1980-luvulla. Hän pelasi myös haavipalloa juniorisarjoissa mississaugalaisessa joukkueessa mutta lopetti pelaamisen teini-ikäisenä. Myöhemmin hänestä tuli haavipalloliiga NLL:ssä pelaavan ammattilaisjoukkueen Toronto Rockin osaomistaja. Shanahan myös harjoitteli joukkueensa mukana NHL:n työsulkukaudella.


title: Brendan Shanahan

text: Brendan Shanahanin vaimon nimi on Catherine, ja heillä on kolme lasta: kaksi poikaa ja tyttö.


title: Brendan Shanahan

text: Shanahan on tunnettu hyväntekeväisyystyöstään. Isänsä kuoleman jälkeen hän halusi auttaa taistelussa Alzheimerin tautia vastaan ja järjesti isänsä muistoksi softballottelun, jossa pelasi julkisuuden henkilöitä ja joka tuotti 30 000 dollaria Alzheimer-tutkimukselle.


title: Brendan Shanahan

text: Keväällä 2003 NHL palkitsi Shanahanin King Clancy Memorial Trophyllä, joka annetaan humanitaarisesta työstä. Shanahan sai palkinnon ohjelmasta, joka toteutettiin yhteistyössä Detroitin kaupungin ja Detroitin pelastuslaitoksen kanssa. Ohjelman tarkoituksena oli avustaa köyhiä perheitä palovaroittimien hankkimisessa ja asentamisessa. Shanahan hankki itse tuhansia palovaroittimia, kannusti ihmisiä antamaan tukensa ohjelmalle ja oli myös usein auttamassa pelastuslaitosta laitteiden asentamisessa. Detroitin pelastuslaitos nimesi Shanahanin vuoden 2001 huomattavaksi kansalaiseksi.


title: Brendan Shanahan

text: Shanahan on ollut mukana myös Make-A-Wish Foundation -säätiön toiminnassa. Säätiö tukee parantumattomasti sairaita lapsia.


title: Brendan Shanahan

text: Shanahan on pitänyt aina tarinoiden kertomisesta ja antanut näin väriä joukkueiden mediaoppaisiin. Hän on väittänyt, että hän on asunut kesäisin irlantilaisessa kartanossa, osallistunut Pamplonan härkäjuoksuun ja soittanut saksofonia jazzfestivaaleilla. Lisäksi Shanahan on kertonut hakeneensa dinosauruksen roolia "The Flintstones – Kiviset ja Soraset" -elokuvaan, esiintyneensä jalkapallokohtauksessa "Forrest Gumpissa" ja olleensa Irlannin varamaalivahtina jalkapallon MM-kilpailussa sekä pallopoikana Andre Agassin ottelussa Yhdysvaltain avoimissa.


title: Brendan Shanahan

text: Shanahanin tarinat eivät yleensä pidä paikkaansa, ja hän onkin myöntänyt halunneensa hieman elävöittää kesäkuulumisiaan, sillä hän oli nähnyt muidenkin pelaajien tehneen kaikkea mielenkiintoista. Shanahan on kuitenkin esiintynyt elokuvassa, joskaan ei "Forrest Gumpissa": hänellä oli pieni poliisin rooli komediassa "Me kaksi & Irene".


title: Michael Graves

text: Michael Graves (9. heinäkuuta 1934 Indianapolis, Indiana – 12. maaliskuuta 2015 Princeton, New Jersey) oli yhdysvaltalainen arkkitehti. Leikkisästä postmodernismistaan tunnettu Graves luettiin uransa alussa mukaan New York Five -ryhmään ja 1980-luvulla Memphis-ryhmään.


title: Michael Graves

text: Graves syntyi Indianapolisissa. Hän opiskeli Cincinnatin ja Harvardin yliopistoissa. Uransa alkuvaiheessa hän suunnitteli kotiosavaltioonsa Indianaan kaksi merkittävää pientaloa, Hanselmann Housen (1967) ja Snyderman Housen (1972), molemmat vielä modernismin tyylillä. 1970-luvun lopulla hän vaihtoi tyyliä kiinnostuttuaan Välimeren vanhojen kulttuurien tuotoksista antiikin Kreikasta renessanssin Italiaan. Syntyi muun muassa kaksi palatsimaista miljonäärihuvilaa New Jerseyn osavaltioon. Vuonna 1977 valmistui Fargo-Moorheadin ”kulttuurisilta”, joka yhdistää kaksi pikkukaupunkia Pohjois-Dakotan ja Minnesotan rajalla ja tarjoaa samalla tilat niiden yhteiselle taidemuseolle ja kulttuurikeskukselle. Gravesin läpimurto uuden tyylin edustajana oli vuonna 1982 Oregonin Portlandiin valmistunut virastotalo.


title: Michael Graves

text: Graves suunnitteli muun muassa huonekaluja Target-tavarataloketjulle sekä useita rakennuksia niin Yhdysvaltoihin kuin ulkomaillekin.


title: Michael Graves

text: Graves oli professori Princetonin yliopistossa. Hän oli viimeisinä vuosinaan halvaantunut vyötäröstä alaspäin. Vamma oli seurausta vuonna 2003 sairastetusta infektiosta, joka oli mahdollinen bakteerimeningiitti.


title: Michael Graves

text: Graves sai vuonna 1999 kansallisen taidepalkinnon ja vuonna 2001 Yhdysvaltain arkkitehti-instituutin kultamitalin.


title: Michael Graves

text: Graves kuoli 80-vuotiaana kotonaan New Jerseyn Princetonissa 12. maaliskuuta 2015.


title: Provisual

text: Provisual Oy on vuonna 1994 perustettu suomalainen viestintä- ja markkinointitoimisto sekä tuotantoyhtiö. Yhtiö toimii lähinnä populaarikulttuuria käsittelevien sisältöjen tuottajana ja keskittyy HoReCa- ja kulttuurialan palvelemiseen. Yhtiön osana toimii Tiedostuspalvelu.fi, joka on suunnattu tiedottamiseen sekä kokonaisvaltaiseen sisällöntuotantoon lähinnä HoReCa-alalle. Provisual paneutuu imagon rakentamiseen, markkinointistrategioiden kehittämiseen ja tuotteiden lanseeraukseen sekä digitaalisten että perinteisten viestintäratkaisujen kehittämiseen. Provisualin asiakkaita ovat esimerkiksi Extreme Duudsonit, Yle, MTV, Live Nation ja Sony Music. Provisualin toimisto sijaitsee Helsingissä Vilhovuorenkadulla.


title: Ljungby

text: Ljungby on Etelä-Ruotsissa sijaitsevan Ljungbyn kunnan keskustaajama. Se kuuluu Kronobergin lääniin ja Smålandin maakuntaan. Taajamassa oli vuoden 2010 lopussa 15 205 asukasta.


title: Ljungby

text: Ljungbyn pitäjään perustettiin Ljungbyn epäitsenäinen kauppala (ruots. "municipalköping") vuonna 1829. Vuonna 1900 epäitsenäisestä kauppalasta tehtiin taajaväkinen yhdyskunta Ljungbyn maalaiskunnan sisälle. Taajaväkinen yhdyskunta sai verotusoikeuden ja oman tuomioistuimen. Vuonna 1936 koko maalaiskunta muutettiin Ljungbyn kaupungiksi. Vuoden 1952 kuntauudistus ei vaikuttanut Ljungbyn kaupunkiin, mutta Vuoden 1971 kuntauudistuksessa kaupungista ja useasta lähikunnasta muodostettiin nykyinen Ljungbyn kunta.


title: Ljungby

text: Ljungbyn kaupungin entinen vaakuna on nykyään Ljungbyn kunnan käytössä.


title: George Cukor

text: George Dewey Cukor (7. heinäkuuta 1899 New York City, New York, Yhdysvallat – 24. tammikuuta 1983 Los Angeles, Kalifornia, Yhdysvallat) oli yhdysvaltalainen elokuvaohjaaja, jonka tunnetuin ohjaustyö lienee "My Fair Lady" vuodelta 1964. Hänet palkittiin ohjauksesta Oscarilla.


title: George Cukor

text: Cukor syntyi 7. heinäkuuta vuonna 1899 New York Cityssä. Hänen vanhempansa olivat unkarilaisia siirtolaisia. Cukor kiinnostui jo varhain teatterista, ja vuonna 1917 hän haki ja pääsi töihin chicagolaiseen teatteriin. Kolmen vuoden ajan hän keräsi kokemusta alalta, ja työskenteli sitten seitsemän vuotta omassa yhtiössään New Yorkissa. Hän oli mukana myös muutamassa Broadway-tuotannossa.


title: George Cukor

text: Vuonna 1929 Cukor lähti Hollywoodiin työskennelläkseen uuden elokuvatrendin, äänielokuvan, parissa. Ensimmäiset vuodet hän työskenteli lähinnä apuohjaajana Paramountilla. Ensimmäisen kokonaan oman ohjaustyönsä hän teki elokuvassa "Hänen vaimonsa moraali" vuonna 1931. Elokuvan pääosassa oli Tallulah Bankhead.


title: George Cukor

text: Vuonna 1932 Cukor sai sopimuksen RKO Studios -elokuvayhtiöön, jossa hänen uransa alkoi kukoistaa. Hän ohjasi muun muassa elokuvat "What Price Hollywood?" (1932) ja "Romeo ja Julia" (1936), ja työskenteli yhteistyössä Katharine Hepburnin kanssa elokuvissa "Erokirja" (1932) ja "Pikku naisia" (1933). Greta Garbon kanssa hän työskenteli vuonna 1936 valmistuneen elokuvan "Kamelianainen" merkeissä.


title: George Cukor

text: Cukor palkattiin myös ohjaamaan elokuva "Tuulen viemää" vuonna 1937 ja hän työskenteli elokuvan esivalmistelujen parissa lähes kaksi vuotta. Kolme viikkoa ennen kuvausten alkua hänet korvattiin toisella ohjaajalla. Cukor kuitenkin jatkoi elokuvan parissa ja valmensi elokuvan päätähteä Vivien Leightä kuvausten ulkopuolella.


title: George Cukor

text: Vuonna 1939 Cukor teki elokuvan "Naiset", joka on kuuluisa siitä, että siinä esiintyy vain ja ainoastaan naisia. Mukana olivat muun muassa Joan Crawford ja Norma Shearer. Crawfordin kanssa Cukor teki yhteistyötä vielä kahden elokuvan verran.


title: George Cukor

text: Vuonna 1964 Cukor voitti parhaan ohjaajan Oscarin elokuvasta "My Fair Lady". Sen pääosassa nähtiin Audrey Hepburn. Cukorin viimeiseksi elokuvaksi jäi vuonna 1981 valmistunut "Rikas ja kuuluisa". Hän kuoli kaksi vuotta myöhemmin 24. tammikuuta 1983.


title: Ville-Pertti Teuronen

text: Ville-Pertti Teuronen (s. 17. lokakuuta 1977) on suomalainen ralliautoilija.


title: Ville-Pertti Teuronen

text: Teuronen on osallistunut yhdeksään MM-rallin osakilpailuun, joista suurin osa on ajettu vuonna 2003 Suzukin autolla. Samana vuonna hän sijoittui junioreiden MM-sarjassa kuudenneksi.


title: Ruijanpallas

text: Ruijanpallas ("Hippoglossus hippoglossus") on kampelakala, joka elää pohjoisella Atlantilla. Ruijanpallas on yksi suurimmista kampelakaloista, ja se voi kasvaa jopa kolme metriä pitkäksi ja 320-kiloiseksi.


title: Ruijanpallas

text: Ruijanpallas esiintyy Euroopassa Biskajanlahdelta Huippuvuorille ja Islantiin, Pohjois-Amerikassa Virginiasta Labradoriin ja Keski-Grönlantiin. Se elää rannikoiden läheisyydessä ja mannerjalustan reunan tuntumassa aina kahden kilometrin syvyyteen. Ruijanpallasta on tavattu myös Itämeren eteläosassa.


title: Ruijanpallas

text: Ruijanpallas käyttää ravintonaan pääasiassa muita kaloja, mutta syö myös äyriäisiä ja mustekaloja.


title: Ruijanpallas

text: Päivät ruijanpallas viettää pohjalla, mutta liikkuu yöaikaan uiden ja saalistaen ravintoa. Se voi myös vaeltaa pitkiäkin matkoja paikalta toiselle.


title: Ruijanpallas

text: Ruijanpallas tulee sukukypsäksi 5–7 vuoden iässä, koiraat noin 55 senttimetrin naaraat yli metrin pituisina. Kutu tapahtuu talviaikaan syvässä (300–700 m) vedessä, mutta nuoret kalat kasvavat lähempänä rannikkoa 20–60 metrin syvyydellä.


title: Ruijanpallas

text: Aikaisemmin ruijanpallas oli tärkeä ruokakala. Se on myös urheilukalastuksen himoittu kohde. Ennen 1960-luvun puoliväliä vuotuiset saaliit olivat 10 000–15 000 tonnin luokkaa. Liikakalastuksen ja hitaan lisääntymisen takia kanta on romahtanut ja laji on erittäin uhanalainen koko levinneisyysalueellaan. Nykysaaliit (v. 2004) ovat olleet alle 2 000 vuositonnin, josta yli puolet Norjan pyyntiä.


title: Rexi (albumi)

text: Rexi on Rexin vuonna 1995 julkaistu albumi.


title: Rexi (albumi)

text: Kaikki kappaleet säveltänyt Raimo Kero sekä sovittanut Kari Salli, ellei toisin mainittu.


title: Vasankari

text: Vasankari on kylä Kalajoen kaupungissa Pohjois-Pohjanmaan maakunnassa, valtatien 8 varrella noin 10 kilometriä Kalajoen kaupungista pohjoiseen. Vasankari kuului aluksi Pohjankylään, mutta erotettiin omaksi kyläkseen 1870-luvulla ja ensimmäiset asukkaat Vasankariin ovat saapuneet jo 1500-luvulla. Vuonna 2003 Vasankarissa oli noin 65 taloutta ja 180 asukasta, joista alle 18-vuotiaita oli noin neljäsosa.


title: Vasankari

text: Vasankarin perinteisiä elinkeinoja ovat maanviljelys, karjanhoito ja kalastus. Maatalousyrittäjät ovat vähentyneet, mutta tilakoot suurenneet - viljelysmaat ovat nykyään muutamien isäntien viljeltävinä. Turkistarhausta on Vasankarissa jonkin verran.


title: Vasankari

text: Vasankarissa on paljon harrastusmahdollisuuksia monille eri ikäluokille. Nuoret voivat käydä pelaamassa kesällä jalkapalloa ja talvella jääkiekkoa kyläkoulun jalkapallokentällä ja kaukalossa. Vasankarin nuorisoseuralla voi myös pelata salibandyä, koripalloa tai lentopalloa, vuodenajasta riippumatta. Nuorisoseuralla järjestetään joka viikko naisten ja miesten jumpat (ei kesäisin). Vasankarissa on myös kaksi satamaa, toinen eteläosassa ja toinen pohjoisosassa. Merellä voi kalastaa, veneillä, uida ja kevättalvella hiihtää. Metsissä voi metsästää, marjastaa ja sienestää. Pyöräilyä voi harrastaa pyöräteillä, metsäautoteillä, kyläteillä ja rantateillä. Kesäisin voi myös käydä uimassa, kylästä löytyykin paljon hiekkarantoja.


title: Vasankari

text: Vasankarin luonnon keskeisenä osana on meri sekä sen hiekka- ja kalliorannat ja muutamat kalliosaaret. Jonkin verran on säilynyt vanhoja kalamajoja muistona menneestä kalastuskulttuurista. Yhteisiä uimarantoja on Puskarannassa, Hirsikarilla, Mannikarilla ja Vasankarin Lipissä.


title: Ohkola

text: Ohkola on Mäntsälän kunnan eteläosassa sijaitseva kylä. Ohkolassa on 3 150 asukasta (16.11.2009). Ohkolassa on kaksi peruskoulua (luokat 1–6), nukketeatteri, VPK, nuorisoseura ja kesäteatteri. Ohkolassa on Ohkolan sairaala, joka on HUSin Kellokosken sairaalan alainen yksikkö. Sairaala perustettiin 1960-luvun alussa B-mielisairaalaksi ja se lakkautettiin 1990-luvun alussa. Nykyään siellä on Kellokosken sairaalan nuorisopsykiatrisen osaston kuntoutusosasto ja Kalliomaan koulu, joka on 13–18-vuotiaiden tutkimus- ja hoitojaksolla olevien potilaiden peruskoulutasoinen koulu. Ohkolan alueella on kaksi Natura-kohdetta: Ohkolanjokilaakso ja Kivilamminsuo–Pitkästenjärvet. Noin seitsemän kilometrin päässä kylästä sijaitsee Keravanjärvi, jonka rannalla on uimaranta.


title: Ohkola

text: Mäntsälän kapina alkoi 27. helmikuuta 1932 Ohkolan työväentalolla. Työväentalosta on jäljellä rauniot. Kapinalliset kokoontuivat kirkonkylässä sijaitsevalle Mäntsälän suojeluskuntatalolle, joka on nykyisin Seurojentalo.


title: Ohkola

text: Ohkolasta on matkaa Järvenpään keskustaan kymmenen, Mäntsälän kirkonkylään 15 ja Helsinkiin 45 kilometriä.


title: Taleggio (juusto)

text: Taleggio on italialainen lehmän täysmaidosta valmistettu runsasrasvainen juusto. Juusto on saanut nimensä Lombardiassa Italian Alpeilla sijaitsevan Taleggion laakson mukaan.


title: Taleggio (juusto)

text: Taleggio painaa 1,7-2,2 kg. Se on neliön muotoinen ja litteähkö. Rakenne on tiivis ja tasainen. Sisus pehmenee kypsyessään. Ohut, pehmeä kuori saa puna-oranssin värinsä pinnalla kasvavien mikrobien ansiosta. Juuston pinnalla on usein myös harmaanvihreää homekasvustoa. Oikein kypsyneessä juustossa home on levittäytynyt epätasaisesti, juustomuotissa olleiden kuvioiden mukaisesti.


title: Taleggio (juusto)

text: Taleggiossa on rasvaa vähintään 48 % kuiva-aineesta (noin 25 % kokonaispainosta).


title: Taleggio (juusto)

text:
Taleggio-juusto mainitaan 1200-luvulta peräisin olevissa teksteissä, mutta alueella on valmistettu juustoa jo paljon varhaisemmassa vaiheessa.
Taleggiolla on ollut EU:n suojattu alkuperänimitys (SAN) vuodesta 1996 lähtien. Kasvaneen kysynnän vuoksi juustoa valmistetaan nykyisin myös Taleggion laakson ulkopuolella. Lain mukaan Taleggio-nimeä saa käyttää juustosta, joka on valmistettu seuraavissa maakunnissa: Bergamo, Brescia, Como, Cremona, Lecco, Lodi, Milano, Pavia, Novara ja Treviso. Myös maidon on oltava peräisin näiltä alueilta.


title: Termi (matematiikka)

text: Termi on matematiikassa arvo, joka mahdollisten muiden termien kanssa yhteenlaskettaessa muodostavat polynomin. Polynomi koostuu siis termien summasta.


title: Termi (matematiikka)

text: Termi voi olla jokin luku, muuttuja tai joidenkin lukujen tai muuttujien tulo. Esimerkiksi kun muutetaan polynomi


title: Termi (matematiikka)

text: summamuotoon


title: Termi (matematiikka)

text: nähdään, että polynomin termit ovat 2, 5x ja −12yz.


title: Termi (matematiikka)

text: Monomi koostuu yhdestä, binomi kahdesta ja trinomi kolmesta termistä.


title: SDTV

text: Standard-Definition Television, lyh. SDTV (vakiopiirto eli standardipiirto), tarkoittaa television kuvan siirto- ja esitystekniikkaa, joka käyttää PAL-, NTSC- ja SECAM-tekniikan kuvatarkkuutta mutta ei pysty esittämään HDTV:tä eli teräväpiirtosignaalia. Käsite tarkoittaa digitaalisen television lähetyksiä, joiden resoluutio on sama kuin analogisissa TV-lähetyksissä.


title: SDTV

text: Suomessa olevat maanpäälliset digitaaliset lähetykset käyttävät toistaiseksi SDTV-tekniikkaa. Digita vastaa kuvan lähettämisestä maanpäällisesti DVB-T:nä. Kuvasignaali vastaanotetaan vastaanottajan digitaalisovittimessa ja muunnetaan PAL-standardin kuvaksi, joka siirretään yleensä scart-johdon kautta televisioon. Vaikka televisiovastaanotin tukisikin HDTV:tä, näkyy lähetys SDTV:n tarkkuudella vastaanottajan televisiossa. Lähetyksen kuvasuhde on yleensä 4:3, mutta sama kuva voidaan myös TV:n näytöllä skaalata 16:9-kuvasuhteeseen, jos lähetys käyttää 16:9-kuvasuhdetta. Euroopassa digitaalinen SDTV käyttää DVB-standardia.


title: SDTV

text: Digitaalinen lähete on melko uusi, alle vuosikymmenen vanha formaatti. Digi-SDTV:n kuvanlaatu saattaa olla DVD:n kuvanlaatua hieman heikompi. Kuvan pakkausmenetelmä on sama, mutta DVD:llä kuvan bittivirta voi olla 9,8 Mbit/s, kun taas SDTV-multipleksissä sen bittivirta on asetettu vaihtelevasti 2–6 Mbit/s. Kummatkin käyttävät MPEG-2-pakkausalgoritmia.


title: SDTV

text: SDTV:n (vakiopiirron) ja HDTV:n (teräväpiirron) erona on se, että SDTV:n kuvan resoluutio on pienempi, ja siksi se vie vähemmän tilaa. Digitaalisen signaalin pakkauksen ansiosta lähetysasemat voivat lähettää useaa SDTV-ohjelmaa samanaikaisesti yhden HDTV-ohjelman sijaan. Tulevaisuudessa voidaan sisältöä mahdollisesti jakaa tietoverkkojen avulla; silloin ryhmälähetyksen avulla käyttäjille voidaan tarjota heidän haluamaansa sisältöä tilauksesta.


title: Nam Le

text: Nam Thien Le (s. 10. syyskuuta 1980, Irvine, Kalifornia) on yhdysvaltalainen pokeriammattilainen. WPT-voittaja Tuan Le opetti Namille pokerinpeluun. He eivät samasta sukunimestään huolimatta ole sukua.


title: Nam Le

text: Nam Len suurin turnausvoitto on World Poker Tourin neljännen kauden Bay 101 Shooting Star -turnauksen voitto 3. maaliskuuta 2006. Sen ykköspalkinto oli 1 198 300 dollaria. WSOP:ssä Len toistaiseksi paras sijoitus on 2000 dollarin no limit hold'em -turnauksen 401 647 dollarin arvoinen kakkostila vuodelta 2006. Vuonna 2007 hän oli WSOP:n 1 500 dollarin no limit -turnauksen 2 541 osallistujan joukossa kolmas ansaiten 239 230 dollaria.


title: Nam Le

text: Marraskuussa 2007 Nam Le voitti World Poker Finalsin 910 dollarin turnauksen ja 145427 dollaria. Vuonna 2008 hän oli WPT-kiertueella rahasijoilla kuusi kertaa ollen neljäs L.A. Poker Classicissa (palkintosumma 411 470 dollaria) ja toinen 6th Annual Festa Al Lago Classicissa (943 215 dollaria). Samana vuonna hän myös voitti APPT Macaun high rollers eventin ansaiten 3,7 miljoonaa Hongkongin dollaria. Seuraavana vuonna hän oli vastaavassa turnauksessa kakkosena.


title: Nam Le

text: Syyskuussa 2010 Nam Len pokeriuran turnausansiot ylittivät 6,0 miljoonaa dollaria. Hän asuu Huntington Beachilla, Kaliforniassa.


title: Japaninmarjakuusi

text: Japaninmarjakuusi ("Taxus cuspidata") on marjakuusiin kuuluva havupensas. Se kasvaa neljän metrin korkuiseksi ja on muodoltaan leveän kartiomainen. Neulaset ovat kiiltävän tummanvihreitä ja lyhyitä. Ne ovat myös litteitä ja alapuolelta vaaleampia. Punaiset emipensaissa kasvavat marjat (eli siemenvaipat) ovat myrkyllisiä, hedepensaiden marjat ovat puolestaan keltaisia.


title: Japaninmarjakuusi

text: Japaninmarjakuusi viihtyy varjoisilla ja puolivarjoisilla paikoilla. Aurinkoisemmilla paikoilla sen neulaset muuttuvat ruskeiksi. Kasvupaikan tulisi olla myös tuulilta suojattu. Vanhempana se pärjää kuitenkin avoimemmillakin paikoilla. Maaperän pitäisi olla kalkittu ja läpäisevä multamaa. Alun perin laji on kotoisin nimensä mukaisesti Japanista. Se kasvaa myös Sahalinilla, Kiinassa Amurin alueella ja Mantšuriassa, mutta ei Koreassa. Suomessa laji menestyy Oulun seudulla asti.


title: Japaninmarjakuusi

text: Laji on vähemmän mereisen ilmaston puu kuin vaikkapa euroopanmarjakuusi. Nämä kaksi marjakuusilajia on vaikea erottaa toisistaan, mutta käytännössä Suomessa ei paljoakaan euroopanmarjakuusia kasvateta.


title: Japaninmarjakuusi

text: Japaninmarjakuusi soveltuu hyvin viherrakentamiseen sekä yksittäis- että ryhmäpensaaksi. leikattuihin pensasaitoihin. Toisin kuin monet muut havukasvit, se kestää leikkaamista hyvin. Pensasaidan vaarana ovat kuitenkin hyvin kylmät talvet, jotka palelluttavat osan taimista. Erityisesti kovat pakkastalvet saavat aikaan vahinkoja, mutta marjakuuset kelpaavat myös hirville.


title: Gastroenterologia

text: Gastroenterologia on vatsaelinsairauksiin ja niiden hoitoon keskittynyt sisätautien erikoisala. Gastroenterologi on erikoislääkäri, joka tutkii ja hoitaa vatsaelinsairauksista kärsiviä potilaita.


title: Gastroenterologia

text: Tavallisimpia syitä, joiden vuoksi potilasta tutkitaan ja hoidetaan gastroenterologian poliklinikalla ovat muun muassa suolikanavan (ruokatorvi, vatsalaukku, ohutsuoli ja paksusuoli), maksan, haiman tai sappirakon ja -teiden oireet, toimintahäiriöt ja sairaudet


title: Viherkuultomonni

text: Viherkuultomonni ("Schilbe mystus") on n. 35 cm:n pituinen kala, jonka toinen selkäevä puuttuu. Se on sukua sundanlasimonnille ("Kryptopterus bicirrhis") ja on nuorena läpinäkyvä, mutta muuttuu vanhemmiten hopeanhohtoiseksi ja läpinäkymättömäksi. Sitä pyydetään kotiseudullaan ruokakalaksi, mutta pidetään varsinkin nuorena myös akvaariossa.


title: Viherkuultomonni

text: Viherkuultomonnin luontainen esiintymisalue kattaa Afrikan itä-, keski- ja länsiosan joet ja järvet.


title: Viherkuultomonni

text: Viherkuultomonni on lihansyöjä, joka saalistaa pikkukaloja ja selkärangattomia, esimerkiksi hyttysten toukkia.


title: Until I Get You

text: Until I Get You on suomalaisen Hanoi Rocksin toinen 12" maksisingle, joka julkaistiin 12. elokuuta 1983 yhdessä Englannin 7" singlen "Until I Get You / Tragedy" ja Suomen 7" singlen "Until I Get You / Rebel On The Run" kanssa. Britanniassa Lick-merkiltä julkaistu maksisingle on muuten sisällöltään sama kuin tämä samana päivänä julkaistu single, mutta siinä on kolmantena kappaleena Oriental Beat-albumin nimikappale "Oriental Beat". Suomen Johannan maksisingle on taas aivan samanlainen kuin "Lick"in julkaisema, mutta siinä on kolmantena kappaleena "Sailing Down The Tears".


title: Until I Get You

text: 7" ja 12" single ovat julkaistu yhtyeen kolmannelta toukokuussa 1983 ilmestyneeltä Back to Mystery City -albumilta mainostamaan tätä. Näin ollen singlejen sisältö on nauhoitettu samassa paikassa kuin "Back to Mysteri City" eli "Park Gate"-studiossa Hastingsissä. Kappaleet on miksattu "Scorpio Sounds"-studiossa. Ainoastaan kappale "Tragedy" ei ole "Back to Mystery City"-albumilta, vaan ensimmäiseltä albumilta Bangkok Shocks, Saigon Shakes, Hanoi Rocks.


title: Until I Get You

text: Singlen ja maksisinglen julkaisu sijoittuu yhtyeen läpimurron alkuun. Elokuun 12. päivä oli suuri Hanoi Rocks-julkaisutapahtuma, koska silloin Isossa-Britanniassa ilmestyi myös kaikki yhtyeen kolme ensimmäistä albumia "Bangkok Shocks, Saigon Shakes, Hanoi Rocks", "Oriental Beat" ja "Self Destruction Blues". Kaksi kuukautta aiemmin kesäkuussa ilmoitettiin Hanoi Rocksin miljoonasopimuksesta CBS:n kanssa. Sopimus oli suurempi kuin Twisted Sisterin.


title: Until I Get You

text: Maksisinglen ja singlen kuvat on ottanut Fin Costello ja itse levyn ulkoasun suunnitteli Hillary Goodwright. Kannessa olevan Hanoi Rocks–logon on suunnitellut Philip Cox. Levyn tuottajana on itse koko yhtye.


title: Until I Get You

text:
McCoy sävelsi tämän kappaleen yhtyeen managerin Seppo Vesterisen asunnossa Kasarmikadulla Helsingissä. McCoy inhosi kappaletta, mutta Razzle piti kappaleesta ja halusi sen levylle. Lopulta myös McCoy ihastui itse tekemäänsä kappaleensa. Kappale on eräänlainen balladi ja kertoo hyvin Hanoi Rocksin omatyylisestä melodisesta hard rockista ja glam rockista. LA Guns teki kappaleesta coverin albumilleen Rips the Covers Off vuonna 2004.
Tästä kappaleesta tuli yksi Hanoi Rocksin legendaarisimmista ja suosituimmista. McCoy sävelsi tämän Tukholman metrossa 15–16-vuotiaana. Kappale kertoo nuoren ensirakkaudesta, joka tuntuu ikuiselta ja koko loppuelämän kestävältä. Seurustelun poikkimennessä maailma tuntuu romahtavan. Kappaleessa on erittäin voimakas punkin vaikutus. Tämä on itse asiassa punk-kappale, mutta siihen yhdistyy Hanoi Rocksin melodinen balladityyli, johon Michael Monroen laulutyylillä on erityinen vaikutus.
Oriental Beat voi levyllä kuulostaa liiankin yksinkertaiselta, mutta se on yksi Hanoi Rocksin suosituimmista live-kappaleista. Se on muutenkin yksi Hanoi Rocksin historian tunnetuimmista kappaleista. Konsertissa kappale yhdistyi energiseen soittoon ja lavaliikehdintään, joka oli tyypillistä erityisesti alkuperäiskokoonpanolle. Kappale on itämaishenkinen yhtyeen nimen mukaisesti. Kappale on tavallaan yhtyeen nimikappale, koska sanoissa vilahtaa lause "Hanoi Rocks every mornin"'.
Andy McCoy kirjoitti tämän kappaleen noin 10 minuutissa. Yhtye piti tästä McCoyn mukaan perinteisestä kappaleesta, mutta Hanoi Rocksin tunnetuimpien kappaleiden joukkoon se ei yllä.


title: Until I Get You

text: Lick-7" single:Kesto: 8 min 01 s


title: Until I Get You

text: Johanna-7" single:Kesto: 7 min 28 s


title: Until I Get You

text: Lick-12" Maxi-Single (Iso-Britannia):Kesto: 12 min 31 s


title: Until I Get You

text: Johanna-12" Maxi-Single (Suomi):Kesto: 11 min 40 s


title: Until I Get You

text: Kappaleissa ""Until I Get You"" ja ""Sailing Down The Tears"":Kappaleissa ""Oriental Beat"" ja ""Tragedy"":


title: Traumatologia

text: Traumatologia on lääketieteen ala, joka käsittelee tapaturmien seurauksena syntyneiden vammojen tutkimusta ja hoitoa kirurgisesta näkökulmasta. Traumatologia on usein päivystysluonteista työtä. Potilailla on yleensä onnettomuuden tai muun tapaturman johdosta syntyneitä vammoja tai niihin liittyviä tulehduksia. Tavallisia traumatologian alalla hoidettavia tapauksia ovat lonkan, nilkan, ranteen ja säären alueen murtumavammat, sekä muista esimerkiksi selkävammat, palovammat, monivammapotilaat ja nivel- ja luutulehdukset.


title: Traumatologia

text: Alan nimi tulee kreikan kielen vammaa tai haavaa tarkoittavasta sanasta "trauma".


title: Traumatologia

text: Suomessa lääkäri voi erikoistua traumatologiaan ortopedian ja traumatologian erikoisalalla. Erikoistuminen kestää kuusi vuotta.


title: Koristearonia

text: Koristearonia ("Aronia" × "prunifolia") on koristepensas. Se kasvaa pari metriä korkeaksi. Kasvupaikaksi sopii parhaiten aurinkoinen tai puolivarjoinen paikka ja laji menestyy lähes koko Suomessa. Pensas kukkii alkukesällä valkoisin kukin. Lehdet saavat syksyllä voimakkaan punaisen värin. Mustat parkkihappoa sisältävät marjat ovat syötäviä. Pensas ei kuki eikä tuota marjoja leikkausvuonna.


title: Inversio-ongelma

text: Inversio-ongelma tarkoittaa ongelman vastakkaista operaatiota. Se voi esiintyä matematiikassa, logiikassa tai soveltavassa tieteessä. Matematiikka ja logiikka käsittelevät inversio-ongelmaa rajoitetusti, koska se ei käyttäydy hyvin määritellyn ongelman tavoin eli sillä joko


title: Inversio-ongelma

text: Usein inversio-ongelmalla on useita ratkaisuja (ratkaisujoukko). Tämä sotii ratkaisun yksiselitteisyyttä vastaan. Esimerkiksi derivaatan inversio-ongelma on integraali, joka tarvitsee annetun informaation ulkopuolelta vakion ollakseen täysin määritelty. Inversio-ongelmissa käsiteltävät datamäärät ovat yleensä suuria .


title: Inversio-ongelma

text: Sana inversio tarkoittaa käännettynä päinvastaista, peilikuvaa, käänteistä. Inversio-ongelma tarkoittaakin ongelmaa, joka on vaikeampi ratkaista "takaperin" kuin "etuperin". Hyvä esimerkki inversio-ongelmasta on kameralla kuvan ottaminen: Ennen kuvan ottoa on helppo nähdyn maiseman avulla ennustaa millainen kuvasta tulee, mutta jälkeenpäin kuvaa katsomalla ei voi suoraan kertoa maiseman kaikkia yksityiskohtia, varsinkaan kappaleiden kolmiulotteisia muotoja ja etäisyyksiä. Osa tiedosta on siis hävinnyt.


title: Kinderlandverschickung

text: Kinderlandverschickung (lyh. KLV) eli lasten maaseutuevakuointi oli toiseen maailmansotaan liittyvä väestönsuojelutoimi, jossa Saksan suurkaupungeissa asuvat lapset ja imettävät äidit lähetettiin maaseudulle turvaan ilmasodalta ja pommitusuhalta. Prosessi kosketti yhteensä noin kahta ja puolta miljoonaa lasta.


title: Kinderlandverschickung

text: Yleensä siirrot pyrittiin järjestämään siten, että kokonaiset koululuokat ja opettajat siirrettiin samaan leiriin, jotta kouluopetus olisi voinut jatkua. Leirien päiväohjelmaan kuului aamupäivisin tavallista kouluopetusta ja iltapäivisin ulkoleikkejä ja urheilua. Aamupäivisin toimintaa johtivat lasten omat opettajat ja iltapäivisin erilliset, poliittiset joukkueenjohtajat. Tämän lisäksi lapset auttoivat maataloustöissä. Lapset palvelivat myös sijoituspaikkakuntiensa Hitler-Jugendissa ikäluokkiin jaoteltuina.


title: Kinderlandverschickung

text: Samankaltaisia valtion järjestämiä lasten evakuointiohjelmia järjestettiin myös esimerkiksi Japanissa ja Isossa-Britanniassa. Myös Suomesta lähetettiin lapsia muualle (sotalapset).


title: Marja-aronia

text: Marja-aronia ("Aronia mitschurinii") on yksi aronioiden sukuun kuuluvista pensaista. Se kasvaa 1–3 metrin korkuiseksi ja soveltuu hyvin pensasaitoihin. Pensas kukkii keväällä, ja kukat ovat valkoiset. Lehdet saavat syksyllä punaisen värin.


title: Marja-aronia

text: Kasvupaikan suhteen lajilla ei ole suuria vaatimuksia. Parhaiten se kuitenkin tuottaa marjoja aurinkoisella paikalla runsasmultaisessa ja hyvin vettä läpäisevässä maassa. Savimaa sekä kuiva ja hiekkainen maa eivät ole hyviä paikkoja. Yhdestä pensaasta voi marjoja tulla jopa 8–10 kiloa. Marjat ovat mustia ja kiiltäviä. Marjasatoa lisää myös oksien leikkaus 5–7 vuoden välein, mutta leikkuuvuonna satoa ei tietenkään tule. Marjoissa on paljon C-vitamiinia, ja ne soveltuvat hyvin esimerkiksi hilloihin ja hyytelöihin. Marja-aronian maku on erittäin mieto, joten sen kanssa kannattaa käyttää myös muita marjoja.


title: Marja-aronia

text: Laji voi olla vaikeaa erottaa koristearoniasta, mutta koska jälkimmäinen on nimensä mukaisesti ensisijaisesti koristepensas, niin sen marjat ovat pienempiä eivätkä aivan yhtä hyviä.


title: Marja-aronia

text: Marja-aronian tieteellinen nimi tulee venäläiseltä kasvitieteilijältä Ivan Mitšurinilta, joka teki 1900-luvun alussa laajoja risteytyskokeita kehittääkseen uusia hyötykasveja.


title: Leptis Magna

text: Leptis Magna tai Lepcis Magna oli antiikin aikainen kaupunki Pohjois-Afrikassa nykyisen Libyan alueella, noin 130 kilometrin päässä itään Tripolista. Foinikialaiset perustivat kaupungin noin vuonna 1100 eaa., ja se kuului Karthagolle vuoteen 146 eaa., kolmanteen puunilaissotaan asti. Kaupungista tuli virallisesti osa Rooman valtakuntaa vasta keisari Tiberiuksen aikana, kun siitä tuli osa African provinssia.


title: Leptis Magna

text: Leptis Magnasta kotoisin olevasta Septimius Severuksesta tuli vuonna 193 Rooman keisari. Uusi keisari suosi vanhaa kotikaupunkiansa, ja pian siitä tuli yksi Afrikan tärkeimmistä kaupungeista, heti Karthagon ja Aleksandrian jälkeen. 200-luvun kriisin aikana kaupunki pääsi rappeutumaan, mutta koki lyhytaikaisen loistokauden Theodosius I:n aikana. Vandaalit valloittivat kaupungin 439 ja purkivat kaupungin muurit. Berberit ryöstivät vuonna 523 puolustuskyvyttömän kaupungin, ja Belisarius valtasi kaupungin Itä-Roomalle vuonna 534. Kaupungista tuli provinssin uusi pääkaupunki, mutta se ei koskaan toipunut berberien hyökkäyksestä. Bysanttilaiset luopuivat kaupungista 650-luvulla arabien hyökätessä, ja se hylättiin kokonaan asumattomaksi.


title: Leptis Magna

text: Leptis Magnan rauniot ovat Unescon maailmanperintökohde.


title: Leptis Magna

text: Kaupungissa on vanhoja piirtokirjoituksia sekä arkeologisia raunioita, jotka ovat säilyneet poikkeuksellisen hyvin. Niitä ovat teatteri sekä kylpylä, jonka metsästysfreskot ovat upeita. Kaupunkia on arkeologiselta arvoltaan verrattu Pompeijiin.


title: Jouni Loponen

text: Jouni Tapio Loponen (s. 1. heinäkuuta 1971 Oulu) on suomalainen entinen jääkiekkopuolustaja. Hän pelasi urallaan SM-liigassa yhteensä 336 runkosarjaottelua tehopistein 35+87=122 ja keräten 274 jäähyminuuttia sekä 56 runkosarjaottelua tehopistein 5+19=24 ja keräten 36 jäähyminuuttia. Loponen voitti Suomenmestaruuden Turun Palloseurassa vuosina 1999, 2000 ja 2000–2001 sekä Oulun Kärpissä vuonna 2007. Hän vietti ison osan urastaan myös Ruotsissa Elitserien-joukkue HV71:ssä, jossa Loponen pelasi kuusi kautta ja voitti Ruotsin-mestaruuden vuonna 2004. Pelaajauransa viimeisen kauden 2007–2008 hän pelasi Tanskassa Herning Blue Foxin joukkueessa, jossa Loponen voitti Tanskan-mestaruuden.


title: Jouni Loponen

text: Nykyään Loponen toimii Oulun Kärppien SM-liigajoukkueen yhteyspäällikkönä ja musiikkifestivaali Qstockin toimitusjohtajana.


title: Jouni Loponen

text: Loponen on Oulun Kärppien kasvatti. Hän siirtyi B-juniori-ikäisenä Pohjois-Amerikkaan ja opiskeli vaihto-oppilaana Kastellin lukiosta. Loponen pelasi kaudella 1988–1989 sekä WHL-junioriliigan Spokane Chiefsissa että Albertan paikallista yliopistodivisioonaa Camrose Lutheran Collegen joukkueessa. Kaudeksi 1989–1990 hän palasi Kärppiin. Kausi 1990–1991 oli Loposelle tulokaskausi I-divisioonassa ja hän teki 43 runkosarjaottelussa tehot 9+12=21. Loponen eteni Kärppien kanssa aina liigakarsintoihin sakka, mutta joukkue jäi kuitenkin ilman sarjanousua Rauman Lukon voitettua ottelusarjan voitoin 3–1. Myös kauden 1991–1992 päätteeksi Kärpät eteni liigakarsintoihin, mutta tälläkin kertaa joukkue jäi ilman sarjanousua Tapparan vietyä ottelusarjan voitoin 3–1. Kaudella 1993–1994 Loponen oli Kärppien eniten maaleja tehnyt puolustaja kymmenellä osumallaan.


title: Jouni Loponen

text: Kaudeksi 1994–1995 Loponen siirtyi SM-liigajoukkue JyP HT:hen, jossa tulokaskausi toi 42 runkosarjaottelussa tehot 4+7=11 ja neljässä playoff-ottelussa yhden syöttöpisteen. Hänen teholukemansa +7 oli runkosarjassa koko kauden pelanneista joukkueen paras. Loponen voitti JyP HT:n sisäisen tehotilaston myös kaudella 1995–1996 lukemalla +5. Kaudeksi 1996–1997 hän siirtyi Ruotsin Elitserienin HV71:een. Kaudella 1997–1998 Loponen oli joukkueen eniten maaleja tehnyt puolustaja seitsemällä osumallaan.


title: Jouni Loponen

text: Loponen palasi kaudeksi 1998–1999 SM-liigaan ja siirtyi Turun Palloseuran riveihin. Hän voitti kauden päätteeksi Suomenmestaruuden. Kaudella 1999–2000 Loponen edusti joukkuetta myös EHL:ssä, jossa hän voitti pronssia. Loponen jakoi tehoilla 2+5=7 SM-liigan pudotuspelien puolustajien pistepörssin voiton HPK:n Sebastian Sulun kanssa. Hän voitti kauden päätteeksi Suomenmestaruuden. Kaudella 2000–2001 Loponen teki pääsarjauransa yhden kauden pist-ennätyksensä tehoilla 9+19=28, joilla hän oli TPS:n tehokkain puolustaja ja sijoittui SM-liigan puolustajien pistepörssissä viidenneksi. Loponen voitti myös koko liigan tehotilaston lukemalla +28 ja palkittiin kauden päätteeksi Matti Keinonen -palkinnolla. Hänet valittiin SM-liigan maaliskuun 2001 kuukauden pelaajaksi. Loponen voitti pelipaikastaan huolimatta pudotuspeleissä TPS:n sisäisen piste- ja syöttöpörssin tehoilla 2+7=9. Hän voitti kauden päätteeksi Suomenmestaruuden. Loponen palkittiin SM-liigan parhaana puolustajana Pekka Rautakallio -palkinnolla ja valittiin tähdistökentälliseen.


title: Jouni Loponen

text: Kaudeksi 2001–2002 Loponen palasi Elitserien-joukkue HV71:een. Hän oli joukkueen tehokkain puolustaja tehoilla 7+11=18. Loponen voitti myös HV71:n sisäisen tehotilaston lukemalla +15. Helmikuussa 2002 hän teki joukkueen kanssa kolmivuotisen jatkosopimuksen. Kaudella 2002–2003 Loponen oli HV71:n tehokkain puolustaja tehoilla 6+16=22, joilla hän jakoi Elitserienin puolustajien pistepörssin seitsemännen sijan kolmen muun pelaajan kanssa. Kaudella 2003–2004 Loponen voitti pudotuspeleissä joukkueensa sisäisen tehotilaston lukemalla +9. Hän voitti kauden päätteeksi Ruotsin-mestaruuden. Kaudella 2004–2005 Loponen pelasi loukkaantumisen vuoksi vain 11 runkosarjaottelua.


title: Jouni Loponen

text: Loponen palasi kaudeksi 2005–2006 2+1-vuotisella sopimuksella kasvattajaseuraansa Oulun Kärppiin pelaamaan SM-liigaa. Joukkueen päävalmentajana toimi häntä aiemmin TPS:ssä valmentanut Kari Jalonen. Loponen edusti Kärppiä kauden aikana myös Euroopan seurajoukkueiden mestaruusturnauksessa, jossa joukkue eteni finaaliin, mutta turnauksen voiton vei kuitenkin venäläinen Dinamo Moskova voittomaalikilpailuissa lukemin 5–4. Loponen voitti kauden päätteeksi SM-pronssia. Kaudella 2006–2007 hän oli noin kuukauden ajan sivussa lokakuussa 2006 tulleen olkapäävamman vuoksi. Loponen voitti kauden päätteeksi Suomenmestaruuden.


title: Jouni Loponen

text: Kaudeksi 2007–2008 Loponen siirtyi Tanskan AL-Bank Ligaenin Herning Blue Foxiin. Hän oli joukkueen tehokkain puolustaja tehoilla 7+19=26, joilla Loponen jakoi liigan puolustajien pistepörssin yhdeksännen sijan Totempo HVIK:n Likit Anderssonin kanssa. Hän voitti kauden päätteeksi Tanskan-mestaruuden. Loponen myös lopetti pelaajauransa kevääseen 2008.


title: Jouni Loponen

text: Loponen on pelannut Suomen A-maajoukkueessa 19 ottelua tehopistein 3+4=7.


title: Jouni Loponen

text: Pian pelaajauransa lopetettuaan, huhtikuussa 2008 Loponen nimettiin Kärppien SM-liigajoukkueen joukkueenjohtajaksi. Hän siirtyi pari vuotta myöhemmin seuran yhteyspäälliköksi.. Vuonna 2017 hänet nimettiin oulaisen musiikkifestivaali Qstockin uudeksi toimitusjohtajaksi, kun Kärpät hankki samalla festivaalien enemmistöosakkuuden ja alkoivat Qstockin pääyhteistyökumppaniksi.


title: Jouni Loponen

text: Loposen poika Kalle pelaa puolustajana Oulun Kärppien A-nuorissa.


title: Hakasalmen huvila

text: Hakasalmen huvila on Helsingissä Etu-Töölössä sijaitseva rakennushistoriallisesti arvokas rakennus. Se rakennettiin vuosina 1843–1846 prokuraattori, maaherra ja salaneuvos Carl Johan Walleenin perheelle kesäpaikaksi. Suunnittelijana toimi saksalaissyntyinen arkkitehti Ernst Lohrmann, joka suunnitteli rakennukselle sen uusklassisen tyylin. Englantilaisen puutarhan ympäröimän päärakennuksen vierustoille valmistui vuonna 1847 myös siipirakennukset.


title: Hakasalmen huvila

text: Huvila sijaitsee Mannerheimintien varrella Kansallismuseota vastapäätä, Finlandia-talon vieressä. Alkujaan se sijaitsi jonkin matkaa kaupungin ulkopuolella, Töölönlahden rannalla, mutta 1800-luvun lopulla sen kohdalla ollut Töölönlahden eteläosa vähitellen täytettiin, kun ratapihaa laajennettiin.


title: Hakasalmen huvila

text: Vuonna 1896 Helsingin kaupunki osti huvilan Aurora Karamzinilta, Walleenin tytärpuolelta. Kaupunki kuitenkin salli Karamzinin asua huvilassa hänen kuolemaansa vuoteen 1902 asti. Vuosina 1906–1911 huvilan alakertaa asutti Valtion historiallinen museo, joka piti sitä näyttelytilana. Vuonna 1911 huvilaan muutti Helsingin kaupunginmuseo, joka toimii siellä edelleenkin, joskin sillä on nykyisin myös muita toimipaikkoja. Museo järjestää huvilassa vaihtuvia näyttelyitä. Vuoteen 1929 saakka huvilan ylimmässä kerroksessa oli myös Taideteollisuusyhdistyksen museon tiloja.


title: Hakasalmen huvila

text: Rakennuksen edustamaa empire-ajan huvila-arkkitehtuuria on säilynyt Helsingissä vain muutamia harvoja esimerkkejä.


title: Helios

text: Helios () oli kreikkalaisessa mytologiassa auringon henkilöitymä. Homeros kutsui Heliosta usein epiteeteillä "titaani" ja ""hyperion"".


title: Helios

text: Helios oli titaanien Hyperionin ja Theian poika sekä kuun jumalattaren Selenen ja aamuruskon jumalattaren Eoksen veli. Kreikan kielessä Helios, Selene ja Eos merkitsevät yksinkertaisesti aurinkoa, kuuta ja aamuruskoa.


title: Helios

text: Helios oli kuviteltu komeaksi jumalaksi, jolla oli auringon korona kruununa, ajamassa vaunuilla yli taivaan. Homeros kuvaili niitä aurinkohärkien vetämiksi (Ilias XVI.779); myöhemmin Pindaros näki sen "tulta rynnistävien ratsujen" vetämänä.


title: Helios

text: Ajan kuluessa yhä useammat samaistivat hänet valonjumala Apolloniin. Vastine Heliokselle roomalaisessa mytologiassa oli Sol, jonka nimi yksinkertaisesti tarkoittaa aurinkoa latinaksi.


title: Helios

text: Tarun mukaan Herakles, vihoissaan auringon polttavalle kuumuudelle, ampui nuolen kohti vaunuillaan ajavaa Heliosta. Hänen onnekseen Helios oli kuitenkin hyvällä tuulella ja ihasteli sankarin rohkeutta ja jopa lainasi tälle suuren kultaisen juomakulhonsa; kulho ei kuitenkaan ollut juomista varten, vaan sillä auringon jumala purjehti öisin meren yli itään valjakkonsa kanssa voidakseen taas aamulla nousta ajamaan vaunuillansa taivaalle kohti länttä.


title: Helios

text: Samoihin vaunuihin liittyy myös tarina hänen pojastaan Faethonista, joka pyysi isältään auringonvaunuja ajettavakseen voidakseen todistaa olevansa auringon poika. Vaunut saatuaan hän ei kuitenkaan kyennyt ohjaamaan niitä, jolloin vaunut syöksyivät lähelle maata ja olivat polttaa kaiken tuhkaksi. Kertomuksen mukaan Faethonin syöksyessä maahan suurin osa Afrikasta muuttui autiomaaksi ja etiopialaisten iho paloi mustaksi. Jumalien kuninkaana toimiva Zeus pelasti maailman syöksemällä Fathonin salamaniskulla Eridanosjokeen. Fathonin sisaret, heliadit, muuttuivat häntä itkiessään poppeleiksi ja heidän kyyneleensä meripihkaksi.


title: Helios

text: Helioksella oli myös jumalaista karjaa, jota hänen tyttärensä Faethusa ja Lampetia paimensivat Thrinakian saarella. Odysseus poikkesi kotimatkallaan saarelle, ja kun miehistö varoituksista huolimatta teurasti pyhiä eläimiä, vaati Helios Zeusta kostamaan tämän tai hän menisi Haadekseen loistamaan kuolleille. Zeuksen oli pakko suostua vaatimukseen ja hän upotti Odysseuksen laivan salamallaan.


title: Freestylehiihdon maailmancup 2006–2007

text: Freestylehiihdon maailmancup 2006–2007 oli historiansa 28. maailmancup-kausi. Kauden aikana kilpailtiin sekä miesten että naisten maailmancupissa niin kumparelaskussa, parikumparelaskussa, hypyissä, skicrossissa että halfpipessa.


title: Puerto Varas

text: Puerto Varas on noin 30 000 asukkaan kaupunki eteläisessä Chilessä. Kaupunki on tunnettu mm. kasinostaan, saksalaisista perinteistään ja järvi- ja vuorinäköaloistaan.


title: Puerto Varas

text: Kaupunki perustettiin Llanquihue-järven rannalle vuonna 1854 ja se ja lähialueet annettiin pääasiassa Euroopasta tulleille saksalaisille. Puerto Varasin rannalta on näköalat Llanquihue-järvelle ja Osorno-tulivuorelle, sekä muille vuorille. Kaupunki sijaitsee vain kahdenkymmenen kilometrin päässä Puerto Monttista, suuresta satamakaupungista.


title: Kurtturuusu

text: Kurtturuusu ("Rosa rugosa"), joka tunnetaan myös nimellä kurttulehtiruusu, on alun perin Japanista kotoisin oleva ruusukasveihin kuuluva ruusulaji. Määritelmä "rugosa" tulee latinan kielen sanasta "rugosus", joka tarkoittaa kurttuista ja jolla viitataan lehtien kurttuiseen pintaan.


title: Kurtturuusu

text: Kurtturuusu on tiheä, noin metrin korkuinen pensas, jossa on piikikkäät oksat, tummanvihreät lehdet ja punaiset tai valkoiset kukat. Se kasvaa luonnonvaraisena rannikoilla Aasiassa, mutta sitä käytetään laajasti koristekasvina ja se on levinnyt viljelyksiltä luontoon. Kasvi on kestävä ja helppohoitoinen, ja nämä ominaisuudet ovat tehneet siitä sekä suositun koristekasvin että haitallisen vieraslajin.


title: Kurtturuusu

text: Kurtturuusu on monivuotinen pensas. Siitä tulee tiheäkasvuinen ja yleensä 1–1,5 metriä korkea. Lehdet ovat yksi lajin parhaista tuntomerkeistä. Ne ovat kiiltäviä, kurttuisia, karheita ja väriltään tummahkon vihreitä. Syksyisin väri vaihtuu keltaiseksi. Oksat ovat paksuja ja niissä on piikkejä tiheässä, tiheämmin kuin monilla muilla ruusulajeilla.


title: Kurtturuusu

text: Kurtturuusu kukkii tummanpunaisin, vaaleanpunaisin tai valkoisin kukin heinä-elokuussa. Alkuperäisissä luonnossa kasvavissa pensaissa kukat ovat yleensä vaaleanpunaisia. Kukkia on pensaissa paljon, mutta ne eivät ole pitkäikäisiä. Uusia kukkia avautuu kuitenkin aina myöhäissyksyyn asti. Harva ruusulaji kukkii yhtä hyvin. Kukat ovat leveydeltään yleensä 6–9 cm, keltaheteisiä ja voimakastuoksuisia. Terälehtiä on peruskurtturuusun kukissa yleensä viisi ja monilla jalostetuilla lajikkeilla on enemmän. Myös muilla ruusulajeilla terälehtien määrä vaihtelee lajista tai lajikkeesta riippuen. Kukat tulevat aina uusiin versoihin. Kiulukat ovat suuria ja punaisia, tomaatin muotoisia. Orjanruusu muistuttaa ulkonäöltään paljon kurtturuusua, mutta sillä on vähemmän piikkejä, eikä se leviä juurivesoista.


title: Kurtturuusu

text: Kurtturuusu on erittäin kestävä laji: se kestää paahdetta, kuivuutta, suurempiakin lumimääriä, ja voimakasta leikkausta. Myöskään sade ja pakkanen eivät ole sille ongelma eivätkä kova tuuli ja tiesuola. Monilla muilla ruusuilla erityisesti talvenkestävyys on huono, ja ne ovat usein muutenkin olosuhdeherkempiä. Useimmille kasveille ei suositella merivedellä kastelua muutoin kuin hätätilanteessa, mutta kurtturuusu kestää merivettä hyvin.


title: Kurtturuusu

text: Kurtturuusu leviää uusille alueille siemenistä. Sen kiulukat kelluvat sekä suolaisessa että makeassa vedessä ja voivat siksi kulkeutua vedessä rannalta toiselle. Linnut ja jyrsijät syövät kiulukoita ja kuljettavat siemeniä uusille alueille. Kun kasvusto on syntynyt siementaimista johonkin, se leviää juurivesoista laajaksi tiheiköksi.


title: Kurtturuusu

text: Alkuperäisiä kasvuympäristöjä kurtturuusulle ovat hiekkaisten merenrantojen lisäksi esimerkiksi rannikkojen vuorenrinteet. Luonnonvaraisena kurtturuusu kasvaa Japanissa, Kiinassa, Koreassa ja Venäjän Kaukoidässä. Kiinan maakunnista Jilinissä, Liaoningissä ja Shandongissa laji kasvaa luonnonvaraisena, muualla maassa lajia tavataan viljeltynä. Eri puolilla maailmaa kurtturuusu on villiytynyt istutuksista luontoon lähinnä viileillä ja lauhkeilla ilmastovyöhykkeillä.


title: Kurtturuusu

text: Kurtturuusun peruslajia ja sen valkoista muunnosta voi kasvattaa koko Suomessa (vyöhykkeet I-VIII) koristepensaana. Suomen luonnossa laji on lähtenyt leviämään voimakkaasti merenrannoilla ja saaristoissa, etelärannikon lisäksi jo Oulun korkeudella. Hiekkarannoilla se voi levittäytyä pahimmillaan jopa hehtaarien kokoisiksi tiheiköiksi ja siten syrjäyttää alkuperäistä rantakasvillisuutta ja aiheuttaa haittaa virkistyskäytölle. Myös teiden varsilla leviäminen on ollut hallitsematonta.


title: Kurtturuusu

text: Parhaiten kurtturuusut viihtyvät rannikolla, mutta selviävät kuitenkin melkein missä vain. Alkuperäisellä levinneisyysalueellaan se kasvaa hiekkaisilla ja soraisilla rannikoilla.


title: Kurtturuusu

text: Kasvupaikan pitää mieluiten olla aurinkoinen. Maaperäksi sopii tavallinen multamaa, mutta laji menestyy myös kuivassa hiekkamaassa. Laji on vahvakasvuinen ja tilaa vievä, joten se ei sovi pieniin puutarhoihin, varsinkin kun pensaat voivat levitessään tukahduttaa muun kasvillisuuden. Laji leviää tehokkaasti juurivesoilla, joita tulee useimmiten taimimyymälöistä hankittuihin omajuurisiin taimiin. Kauemmas lajia levittävät ilmeisesti linnut. Muista ruusuista poiketen myös vesilevintä onnistuu kurtturuusuilta erittäin hyvin: kiulukat ja siemenet kelluvat vedessä ja siten voivat ajelehtia veden mukana.


title: Kurtturuusu

text: Rannikolla viihtyvä kasvi on jo ainakin Tanskassa onnistunut valtaamaan rantoja kestävyytensä ja leviämistapansa vuoksi hehtaarien kokoisiksi ”ruusupelloiksi”. Kurtturuusu on tuhonnut alkuperäiskasvillisuutta ja tehnyt rantojen virkistyskäytön mahdottomaksi. Suomen ympäristökeskus luokittelee kasvin haitalliseksi vieraslajiksi, jonka hävittäminen ainakin rannikon seudulta on välttämätöntä. Suomen luonnonsuojelulaki (LSL 43§) kieltää vierasperäisten lajien levittämisen luontoon, jos on olemassa vaara, että niistä voi syntyä pysyvä kanta. Hiekkarannat ja merenrantaniityt ovat luonnonsuojelulain mukaan suojeltuja luontotyyppejä, joten kurtturuusu uhkaa jopa kokonaisia eliöyhteisöjä rannikkoseudulla.


title: Kurtturuusu

text: Kurtturuusua käytetään usein puutarhoissa pensasaitana, koska siihen se sopii tuuheutensa ja pystykasvuisuutensa vuoksi. Osa lajikkeista puolestaan sopii istutettavaksi erityisesti puistoihin ja taustaistutuksiin. Alun perin kurtturuusua käytettiin rannikolla sitomassa hiekkaa. Ainakin Suomessa lajia on istutettu paljon teiden varsille ja erityisesti moottoriteiden keskikaistoille juuri suolankestävyytensä takia.


title: Kurtturuusu

text: Kiinassa ja Japanissa lajia on viljelty hajuveden raaka-aineeksi, käytetty teen hajustamiseen ja erilaisiin lääkintätarkoituksiin. Myös kiulukoita voidaan käyttää hyödyksi, koska ne ovat ravitsevia ja vitamiinipitoisia. Lisäksi niitä on helppo perata. Kiulukoita voi käyttää esimerkiksi teessä. Pensaat ovat tiheytensä takia hyviä pesäpaikkoja linnuille.


title: Kurtturuusu

text: Kurtturuusu on yleisesti hyvin helppohoitoinen laji. Paljasjuuriset taimet voidaan istuttaa joko keväällä tai syksyllä. Aidanteeksi taimet istutetaan puolen metrin välein, muuten metrin välein. Isommille alueille ne voidaan myös istuttaa siemeninä syksyllä, jos lajikkeella ja samanlaatuisuudella ei ole väliä. Maan ojituksesta pitäisi huolehtia, koska jatkuva märkyys on lajille ongelma. Monivuotiset rikkaruohot pitää poimia pensaiden juurilta vuosittain pois, koska edes kurtturuusu ei kestä voimakaskasvuisia rikkaruohoja omasta voimakaskasvuisuudestaan huolimatta.


title: Kurtturuusu

text: Uusien versojen leikkaaminen virkistää kasvua ja kukintaa, mutta leikkaamista ei usein ole edes tarpeen tehdä. Kuivuneet ja huonokuntoiset oksat voi poistaa kevättalvella, 5–10 vuoden välein kaikki oksat voidaan leikata 10–20 cm:n pituisiksi. Kurtturuusut ovat raudalle herkkiä, joten on vältettävä rautapitoisia nestemäisiä lannoitteita. Keväisin voi lannoittaa vähän kompostilla tai pieniä määriä typpeä sisältävää lannoitetta.


title: Kurtturuusu

text: Kurtturuusu on yleensä melko terve kasvilaji, joten siihen ei yleensä tule tauteja tai tuhohyönteisiä, mutta lajikekohtaisia eroja löytyy. Erilaiset taudit, virukset ja tuhohyönteiset ovat kuitenkin mahdollisia, kuten muillakin ruusuilla. Esimerkiksi kirvat, punkit ja eräs koppakuoriaislaji ("Popillia japonica") ovat todennäköisimpiä tuhohyönteisiä. Lisäksi mahdollisia ovat muutamat tyypilliset sienitaudit, yhtenä yleisimpänä mustia pilkkuja lehtiin aiheuttava mustalaikku. Ruusuruostetta taas ei olla tavattu lajilla.


title: Kurtturuusu

text: Tehokkaasti leviävä kurtturuusu uhkaa syrjäytää alkuperäislajistoa etenkin saariston merenrannoilla. Tiheät kasvistot haittaavat myös rantojen virkistyskäyttöä.


title: Kurtturuusu

text: EU:n rahoittamassa hankkeessa kurtturuusu arvioitiin yhdeksi sadasta pahimmasta vieraslajista. Yhdysvaltojen Connecticutin osavaltiossa se on listattu mahdollisesti haitalliseksi eikä sen käyttöä ole rajoitettu.


title: Kurtturuusu

text: Suomessa kurtturuusu on kestävyytensä ja tehokkaan leviämisensä vuoksi luokiteltu erittäin haitalliseksi vieraslajiksi. Alueellisilla ympäristökeskuksilla on useita paikallisia ja/tai alueellisia projekteja, joissa haitallisten vieraslajien esiintymiä kartoitetaan ja pyritään hävittämään. Kurtturuusu on vuonna 2009 ilmestyneen Suomen kansallisen vieraslajistrategian mukaan luokiteltu kaikkein haitallisimpien lajien ryhmään. Sen hallitsematon leviäminen on välillinen uhkatekijä myös rantahietikoilla eläviile hyönteisille.


title: Kurtturuusu

text: Kurtturuusun leviäminen on ollut pahinta Suomen lounais- ja länsirannikolla, missä se on vallannut hiekkarantoja useiden hehtaarien laajuisina, läpitunkemattomina ryteikköinä. Sitä on istutettu myös tienvarsille ja moottoriteiden välikaistoille sen suolankestävyyden vuoksi, minkä vuoksi kurtturuusu leviää paikoin hallitsemattomasti myös tienvarsilla.


title: Kurtturuusu

text: Kurtturuusujen hävittäminen onnistuu helpoiten vetämällä taimet pois niiden ollessa pieniä, mutta laajojen kasvustojen hävittäminen onnistuu parhaiten traktorilla. Yleensä hävittäminen ei onnistu kerralla, kun juurakon palasia jää usein vielä maaperään. Myös torjunta-aineita on kokeiltu.


title: Kurtturuusu

text: Kurtturuusun sijaan kannattaakin vakavasti harkita istutettavaksi jotakin muuta ruusulajia, esimerkiksi hansaruusua, joka ei siemennä lainkaan. Helppohoitoisuutensa takia kurtturuusua istutetaan usein kohteille, joilla sitä ei erityisesti hoideta. Tällöin se pääsee myös helposti leviämään luontoon.


title: Kurtturuusu

text: Kiinassa ja Japanissa kurtturuusua on kasvatettu eri tarkoituksiin ainakin jo 1000-luvulta asti, mahdollisesti aikaisemminkin. Kiinalaisia maalauksia, joissa laji esiintyy, on säilynyt juuri 1000-luvulta. Carl von Linnén oppilas Carl Peter Thunberg toi ensimmäiset kurtturuusut Ruotsiin vuonna 1784 Japanista, mutta ei tiedetä, että toiko hän näytteiden lisäksi myös taimia tai siemeniä. Tosin laji on saattanut löytää tiensä Eurooppaan myös merimiesten mukana. Englantilaisen Lee & Kennedy -taimitarhan valikoimassa kurtturuusu oli vuonna 1794, mutta kesti kuitenkin melkein sata vuotta, ennen kuin lajista tuli suosittu. Syynä saattoi olla se, ettei laji sopinut kukkakimppuihin, ja myös villiruusumainen ulkonäkö. Britanniassa asiaan saattoi vaikuttaa se, että siellä selviää leudossa mereisessä ilmastossa arempiakin jaloruusuja, ja siksi siellä huonoksi tuomittua kurtturuusua ei huolittu yleiseen käyttöön.


title: Kurtturuusu

text: 1800-luvulla laji alkoi yleistyä Euroopassa koristeistutuksissa. Vanhimmat Euroopassa kauppoihin tulleet kurtturuusut olivat mahdollisesti luonnonkannoista valittuja. Vuonna 1887 laji otettiin Ranskassa mukaan jalostustyöhön. 1900-luvun alussa jalostustyötä tehtiin myös Saksassa, Yhdysvalloissa ja Kanadassa. Ruotsissa kurtturuusuja löydettiin 1920-luvulla luonnosta villiintyneinä ja sen jälkeen laji on levinnyt niin, että siellä se lasketaan jo kuuluvaksi paikalliseen lajistoon. Siellä on myös yritetty vaatia lajin istutusten rajoittamista. Suomessa laji alkoi levitä 1900-luvun alkupuolella, ja leviäminen nopeutui tienvarsille tehtyjen istutusten takia.


title: Kurtturuusu

text: "Rosa" Rugosa -ryhmään eli tarhakurtturuusuihin kuuluu useita kurtturuusun muunnoksia ja risteymiä. Kurtturuusua risteytettiin kauniimpana pidettyjen ruusujen kanssa 1800- ja 1900-lukujen vaihteessa. Tarkoituksena oli hyödyntää lajin parhaita puolia ja päästä eroon huonommista ominaisuuksista. Tuloksena oli koko kesän kukkivia ruusuja, mutta useista lajikkeista tuli myös kylmänarkoja, eli ne vaativat huolellisempaa hoitoa. Yhteensä ryhmään kuuluvia lajikkeita on useita kymmeniä. Monet kestävät pakkasta, mutta niiden kukat eivät siltikään pidä viileydestä ja sateesta. Osaa lajikkeista ei siis suositella Pohjois-Suomeen, osan kestävyydestä taas ei ole tarkkaa tietoa, mutta ne saattavat pärjätä pohjoisessakin. Omajuuriset taimet kestävät paremmin suolaa kuin vartetut. Monet lajikkeet, esimerkiksi ’Hansa’, on kuitenkin vartettu toisen ruusun perusrunkoon.


title: Kurtturuusu

text: Lajike ’Hansa’ eli hansaruusu on todella yleinen ja sillä on karmiininpunaiset kerrannaiset kukat. Venäjältä kotoisin oleva ’Kaiserin des Nordens’, josta käytetään myös nimeä ’Tsaritsa Severa’ eli ’Pohjolan kuningatar’, muistuttaa hansaruusua muuten, mutta kukat ovat vain pienemmät. Lajike ’Fru Dagmar Hastrup’ on kotoisin Tanskasta, ja sillä on yksinkertaiset vaaleanpunaiset kukat. Monien tarhakurtturuusujen kukat ovat tuttuun tapaan erilaisia punaisia tai valkoisia. Parin lajikkeen kukat ovat keltaiset, joka ei ole yleinen ruusujen väri. Jalostetut lajikkeet kasvavat usein korkeammiksi kuin tavalliset kurtturuusut.


title: Kurtturuusu

text: Myöskään tarhakurtturuusut eivät ole herkkiä sairauksille. Tarhakurtturuusut tarvitsevat jokavuotista leikkausta, ettei niistä tule liian pusikkomaisia. Kaikenlaiset pikkueläimet ja mehiläiset viihtyvät pensaissa, samoin kirvoja syövät ampiaiset. Isoruusukirvat ovatkin yleisiä tuholaisia monissa lajikkeissa.


title: Lisa Lopes

text: Lisa Nicole Lopes (taiteilijanimeltään ”Left Eye”; 27. toukokuuta 1971 Philadelphia, Pennsylvania – 25. huhtikuuta 2002 La Ceiba, Honduras) oli yhdysvaltalainen rap- ja R&B-artisti, jonka sukujuuret olivat Kap Verdeltä.


title: Lisa Lopes

text: Lopes tuli tunnetuksi R&B/rap-yhtyeestä TLC, jonka perustajajäseniin hän kuului vuonna 1991. Hän ehti esiintyä seuraavilla studioalbumeilla:Kaikki näistä ovat yltäneet platinaan. Lopes esiintyi myös joillakin kappaleilla levyllä "3D", joka julkaistiin vasta hänen kuolemansa jälkeen.


title: Lisa Lopes

text: Lopesilla oli myös TLC:n ulkopuolista musiikkiuraa. Hän muun muassa esiintyi Melanie Chisholmin kappaleella ”Never Be the Same Again”. Single nousi listaykköseksi 35 maassa, ja se myös esitettiin "Top of the Popsissa". Lopes työskenteli lukuisten rap-artistien kanssa, kuten 2Pac, Method Man, Pras ja Missy Elliott.


title: Lisa Lopes

text: Lopesin ensimmäinen ja ainoaksi jäänyt sooloalbumi "Supernova" ilmestyi vuonna 2001. Hän sai surmansa auto-onnettomuudessa Hondurasissa huhtikuussa 2002. Mitsubishi Pajerossa oli turmahetkellä seitsemän matkustajaa, joista Lopes oli ainoa kuolonuhri. Hän syöksyi ulos auton ikkunasta kolarin seurauksena ja kuoli niskaan ja päähän saamiinsa vammoihin.


title: Lisa Lopes

text: Kaksi jäljelle jäänyttä TLC:n jäsentä tekivät Lopesin muistolle kappaleen ”Turntable”. Myös kappaleen ”Girl Talk” musiikkivideo on omistettu hänelle.


title: Piccolo (Dragon Ball)

text: Piccolo (Piccolo Jr., "Pikkoro Jr." ) on Dragon Ball-, Dragon Ball Z- ja Dragon Ball GT -sarjoissa esiintyvä kuvitteellinen hahmo. Piccolo on Namek-planeetalta ja hänellä on namekien kykyjä, sekä "taikoja", kuten kyky regeneroitua eli korjata itseään. Lisäksi hän pystyy pidentämään raajojaan sekä kasvattamaan kokonsa jopa 50-metriseksi uhraamatta nopeuttaan, ja hän voi taikoa vaatteita ja elottomia esineitä. Piccolon kykyihin lukeutuvat myös voimakkaat Ki-hyökkäykset, ja hän pystyy jakautumaan kahdeksi tai neljäksi entiteetiksi. Piccoloa pidetään yleensä koko sarjan vakavimpana hahmona.


title: Piccolo (Dragon Ball)

text: Saiyalaisten tultua Maahan Piccolo alkaa taistella Son Gokun puolella ja he taistelevat muun muassa Nappaa, Raditzia, Vegetaa ja Turlesia vastaan. Piccolo on King Piccolon poika ja oli aluksi Gokun verivihollinen, koska Goku tappoi King Piccolon. Piccolo on kuollut monta kertaa, mutta vain puolustaakseen Gokua tai Gokun poikaa Son Gohania (esimerkiksi Nappaa ja Freezaa vastaan). Piccolo on toiminut Son Gohanin opettajana. Opettaessaan Gohania Piccolo kiintyi vähitellen poikaan. Kun Nappa yritti tappaa Gohanin kuolettavalla säteellä, syöksyi Piccolo säteen tielle suojellakseen Gohania. Toinen esimerkki hänen kiintymyksestään Gohaniin on, kun eräs myrkky käänsi hänen tunteensa päinvastaisiksi. Piccoloa ei saatu irti Gohanista, vaan hän yritti tappaa tämän kaikilla keinoilla. Myöhemmin kävi ilmi, että Piccolo vain teeskenteli. Sarjan aikana Piccolo yhdistyy Nailin ja hyvän puoliskonsa, Maa-planeettaa vartioivan Kamin kanssa.


title: Howard Gardner

text: Howard Gardner (s. 11. heinäkuuta 1943 Scranton, Pennsylvania, Yhdysvallat) on yhdysvaltalainen psykologi ja yleisen älykkyyden ja älykkyysosamäärän kriitikko.


title: Howard Gardner

text: Gardner on kehittänyt moniälykkyysteorian, jossa älykkyyttä pidetään seitsemänä erilaisena itsenäisenä kykynä (1. kielellinen, 2. matemaattis-looginen, 3. musiikillinen, 4. avaruudellinen ja visuaalinen, 5. liikunnallinen, 6. intrapsyykkinen sekä 7. interpsyykkinen älykkyys), joihin kulttuuri vaikuttaa. Tärkeiksi nousevat ne kyvyt, jotka kulloisessakin kulttuurissa ovat tärkeitä ja hyödyllisiä. Myöhemmin Gardner lisäsi kyseiseen listaan vielä kahdeksannen älykkyyden lajin.


title: Howard Gardner

text: Gardnerin juutalaiset vanhemmat pakenivat Saksasta 1938 Yhdysvaltoihin. Gardner aloitti opintonsa Harvard Collegessa 1961. Hän opiskeli historiaa, sosiologiaa ja psykologiaa sekä työskenteli opiskeluaikana kehityspsykologiaa tutkivan psykologi Erik H. Eriksonin kanssa. Hän sai jatko-opiskelustipendin Britanniaan London School of Economicsiin, jossa hän vietti vuoden. Hän on työskennellyt pääosan urastaan Harvardin yliopistossa Cambridgessa lähellä Bostonia Massachusettsin osavaltiossa vaikkakin on kiertänyt ja opettanut laajalti maailmalla.


title: Howard Gardner

text: Teoksessaan "Truth, Beauty, and Goodness Reframed" (2011) Gardner käsittelee 2000-luvun keskustelukulttuuria, jonka rapistumisen syynä hän pitää postmodernismin ja internetin yhteisvaikutusta. Hänen mukaansa digitaaliset viestimet ovat muuttaneet ihmisten keskinäistä kanssakäymistä poistaessaan rajan ”naapurietiikan” ja ”roolietiikan” väliltä sekä luonut ”kaikki käy” -etiikan, jonka ainoa vastapooli on fanaattinen usko oman näkemyksen oikeutukseen.


title: David Blunkett

text: David Blunkett (s. 6. kesäkuuta 1947) on brittiläinen työväenpuolueen poliitikko. Hän on ollut maansa parlamentin jäsen Sheffield Brightsiden vaalipiirin edustajana vuodesta 1987.


title: David Blunkett

text: Blunkett on ollut syntymästään sokea. Hän kävi sokeiden kouluja ja sai myöhemmin opiskelupaikan Sheffieldin yliopistosta. Hänet valittiin vuonna 1970 Sheffieldin kaupunginvaltuustoon.


title: David Blunkett

text: Blunkett eteni poliittisella urallaan ja tuli vuoden 1987 vaaleilla valituksi parlamenttiin. Hänestä tuli Britannian historian ensimmäinen sokea ministeri vuonna 1997, jolloin hän nousi maansa opetusministeriksi. Blunkettilla on sittemmin ollut kaksi ministeriyttä, mutta hän on joutunut eroamaan kummastakin.


title: David Blunkett

text: Blunkettilla oli kolme poikaa vaimonsa kanssa, josta hän erosi 1990. Vuonna 2004 nousi kohu, kun Blunkett väitti olevansa Kimberly Quinnin 2-vuotiaan William-pojan isä. DNA-testi vahvisti väitteen. Quinnin toisen pojan Lorcanin isä ei kuitenkaan ollut Blunkett.


title: David Blunkett

text: Blunkett joutuu käyttämään opaskoiria, joita hänellä ovat "Ruby", "Teddy", "Offa", "Lucy" ja "Sadie".


title: Volkswagen Gol

text: Volkswagen Gol on Volkswagenin Brasiliassa tehty perheautomallisarja. Sitä saa 3- tai 5-ovisena viistoperäisenä pikkuautona, mutta tarjolla on myös sedanversio Voyage, farmariversio Parati ja pieni avolava-autoversio Saveiro. Gol on useana vuotena ollut Brasilian myydyin auto, ja muuallakin Etelä-Amerikassa se on menestynyt melko hyvin. Brasilian lisäksi Golia on tehnyt myös Shanghai-Volkswagen Kiinassa.


title: Volkswagen Gol

text: Gol tuotiin markkinoille korvaamaan vanhentunut Volkswagen Brasilia, joka puolestaan oli aiemmin korvannut "Kuplan" Brasilian markkinoilla. Latinalaisen Amerikan markkinoille suunnitellun Golin ilmajäähdytteinen Kuplasta periytyvä boxermoottori oli sijoitettu eteen. 1980-luvun puolivälissä moottori korvattiin VW Passatista peräisen olevalla vesijäähdytteisellä koneella. Ensimmäinen sukupolvi kävi läpi kaksi kevyttä kasvojen kohotusta vuosina 1987 ja 1989. Vuoden 1988 Gol GTi oli ensimmäinen Brasiliassa valmistettu polttoaineen ruiskutuksella varustettu auto. Korimalleina olivat 4-ovinen sedan, 3-ovinen viistoperä, 2-ovinen coupé sekä 3-ovinen farmari (Parati).


title: Volkswagen Gol

text: Toisen sukupolven Gol tuli markkinoille syyskuussa 1994 kilpailemaan äskettäin esitellyn Chevrolet Corsan kanssa. Toisen sukupolven malli oli hyvin erinäköinen kuin edellinen vuodelta 1980. Gol II:n lempinimeksi on tullut "Gol Bolinha" (käännettynä "pyöristetty Gol"). Toisen sukupolven Gol tehtiin samalle pohjalevylle kuin edellinen eli BX-pohjalevylle. Tämän mallin ongelmia olivat muoviosien laatu, ja Argentiinassa valmistetuissa versioissa on ollut symmetriavikoja, esimerkkinä jotkut kuljettavat sanovat, että kuljettajan istuin ei ole samassa linjassa ohjauspyörän kanssa, vaan hieman "sijoiltaan" vasemmalla. Korimalleina olivat 3- tai 5-ovinen viistoperä, 3- tai 5-ovinen farmari (Parati) sekä 2-ovinen avolava (Saveiro). Mallia tehtiin Brasiliassa, Kiinassa, Iranissa ja Argentiinassa. Venäjällä myytiin vuonna 2005 lyhyen aikaa Golia Pointer-nimisenä, mutta myynti lopetettiin kysynnän vähäisyyden vuoksi. Pointer-nimisenä sitä myydään myös Meksikossa ja Egyptissä.


title: Volkswagen Gol

text: Toisen sukupolven Gol sai kaksi kasvojenkohotusta (joista sukupolvinimet G3 ja G4), ja mukana oli myös moottorin päivityksiä. Ensimmäinen tehtiin vuonna 1999, toinen 2005.


title: Volkswagen Gol

text: Viidennen sukupolven Gol julkaistiin Brasiliassa 29. kesäkuuta 2008. Enää Golia ei rakennettu BX-pohjalevylle, vaan sillä on sama Volkswagenin PQ24-pohjalevy kuin Foxilla ja Pololla. Ensimmäisenä julkaistiin 5-ovinen viistoperä, moottorivaihtoehtoina 1,0:n tai 1,6:en litran Flex-moottorit. Kolmannen sukupolven Golin pituus on 3,90 m, leveys on 1,66 m, korkeus 1,45 m, akseliväli 2,47 m ja tavaratilan tilavuus on 285 litraa.


title: Volkswagen Gol

text: Volkswagenin VHT-teknologia otettiin käyttöön kolmannen sukupolven Gol-perheessä. Uusi tekniikka antaa mahdollisuuden Flex-moottorille saada aikaan korkea vääntömomentti alemmilla kierroksilla, jolloin moottori tuottaa korkeamman vääntömomentin ja enemmän hevosvoimia etanoli polttoaineena.


title: Volkswagen Gol

text: Syyskuussa 2008 Volkswagen esitteli sedanversion viidennen sukupolven Golista, jonka nimeksi tuli Voyage. Voyageen saa samat moottorit kuin viistoperäiseenkin Goliin. Vakiona on saatavana ABS-jarrut ja kahdet etu- ja sivuturvatyynyt. Voyagen tavaritilan tilavuus on 480 litraa.


title: Volkswagen Gol

text: Elokuussa 2009 VW Brasilia esitteli viidennen sukupolven Saveiron. Uusi Saveiro on saatavana kahdella ohjaamopituudella ja ne jakavat saman akselivälin, joka on 152 mm pidempi kuin Golin ja Voyagen akseliväli. Vain moottorit ovat samaa luokkaa. Saveiron kantavuus on lyhyellä ohjaamolla 715 kg ja pidemmällä 700 kg.


title: Volkswagen Gol

text: Volkswagen do Brasil valmisti Brasiliassa Pohjois-Amerikan markkinoille sinne sovellettuja versioita ensimmäisen sukupolven Golista. Siitä tuli uusi hinnat alkaen-malli sikäläisillä markkinoilla, ja Golia myytiin Pohjois-Amerikassa nimellä Volkswagen Fox. Tarjolla olivat kaksi- (coupé) ja nelioviset sedanit. Moottorivalikoimaan kuului ainoastaan 1,8 litran bensiinimottori, joka tuottaa 81 hevosvoimaa (60 kW). Lisäksi saatavilla oli monia eri tavalla varustettuja versioita, joiden nimet olivat Fox, GL, GTS, GLS, GL Sport, Polo sekä Wolfsburg Edition. Näiden erikoisvarusteltujen versioiden valikoimiin kuuluivat muun muassa ilmastointi, viisinopeuksinen manuaalivaihteisto sekä metalliväri. Automaattivaihteistoa ei ollut saatavilla. Kattoon oli saatavissa karttavalo, ja myös hansikaslokeroon ja tavaratilaan sai vaihtoehtoisesti valot. Pohjoisamerikkalainen Gol sai faceliftin vuonna 1991, jolloin vaihtuivat ajovalot, vilkut, pölykapselit sekä hinauskoukkujen määrä väheni neljästä kahteen.


title: Keuhkokuume (eläimet)

text: Keuhkokuume eli pneumonia on keuhkokudoksen tulehdus, jota voi esiintyä ihmisen lisäksi kaikilla muillakin keuhkollisilla eläimillä, kuten nisäkkäillä, linnuilla ja matelijoilla. Keuhkokuumeen voi aiheuttaa bakteeri, virus, sieni tai parasiitti.


title: Keuhkokuume (eläimet)

text: Keuhkojen anatomia ja toiminta vaihtelee eläinlajista riippuen, joten keuhkokuume vaikuttaa eri lajeihin erilaisin tavoin. Keuhkokuumeen oireina voivat olla muun muassa kuume, nopea tai työläs hengitys, vuoto sieraimista ja vähentynyt aktiivisuus. Keuhkokuumeen aiheuttajamikrobit vaihtelevat myös hyvin paljon eläinlajista riippuen. Keuhkokuumeen diagnoosi tehdään oireiden, röntgenkuvan ja laboratoriokokeiden perusteella. Hoito riippuu taudin aiheuttajasta: esimerkiksi bakteerikeuhkokuume hoidetaan antibiooteilla.


title: Keuhkokuume (eläimet)

text: Klamydiakeuhkokuume on "Chlamydia psittaci -"bakteerin (tunnetaan myös nimellä "Chlamydophila psittaci") aiheuttama tartuntatauti. Sitä esiintyy ympäri maailman muun muassa kissoilla, lampailla, hiirillä, vuohilla, varsoilla, possuilla ja vasikoilla. Oireina ovat yleensä kuume, hengitysvaikeudet, voimattomuus, kuiva yskä ja limaneritys sieraimista.


title: Keuhkokuume (eläimet)

text: "Chlamydia psittaci" voi siirtyä ihmiseen ja aiheuttaa zoonoottisen keuhkokuumeen. Tartunta saadaan yleensä kotieläiminä pidettävistä linnuista.


title: Keuhkokuume (eläimet)

text: Virusten aiheuttamat hengitystieinfektiot ovat hevosilla yleisiä. Tavallisimmat taudit ovat hevosinfluenssa, hevosen virusarteriitti ja hevosen herpesvirus 4:n (EHV-4) aiheuttama rinopneumoniitti. Oireina ovat kuume, limaneritys sieraimista, suurentuneet leuanalusimurauhaset, ruokahaluttomuus ja yskä. Muita taudinaiheuttajia hevosilla ovat EHV-2, reovirus, adenovirus ja hendravirus.


title: Keuhkokuume (eläimet)

text: Virusinfektio voi heikentää hevosen hengityselinten immuunipuolustusjärjestelmää ja altistaa bakteeri-infektioille. Bakteerikeuhkokuumeen aiheuttaja on useimmiten eläimen ylähengitysteissä asuva opportunistinen bakteeri, joista yleisimpiä ovat "Streptococcus equi zooepidemicus", "Actinobacillus equuli", "Bordetella bronchiseptica", "Escherichia coli", "Pasteurella spp" ja "Pseudomonas aeruginosa". "Streptococcus equi equi" aiheuttaa hevosten pääntautia, joka voi ilmetä ilman aikaisempaa virusinfektiota. Varsoilla yleinen taudinaiheuttaja on "Rhodococcus equi", joka aiheuttaa paiseista keuhkotulehdusta. Bakteerikeuhkokuumeen oireita ovat purulentin liman eritys sieraimista, sitkeä kuume ja normaalista poikkeavat hengitysäänet.


title: Villi tusina

text: Villi tusina (Cheaper by the Dozen) on vuonna 2003 tehty amerikkalainen komediaelokuva, joka kertoo perheestä, jossa on kaksitoista lasta (seitsemän poikaa ja viisi tyttöä). Käsikirjoitus oli Craig Titleyn, Sam Harperin, Joel Cohenin ja Alec Sokolowin kirjoittama. Elokuvan nimi oli lainattu Frank Bunker Gilbrethin ja Liliath Moller Gilbrethin elämäkerrasta "Cheaper by the Dozen" (suom. Tusinoittain halvemmalla), mutta mikään muu kuin elokuvan nimi ja käsite 12-lapsisesta perheestä ei ollut kirjasta. Elokuvan on ohjannut Shawn Levy, joka auttoi tuottamaan elokuvan jatko-osan "Villi tusina 2" "(Cheaper by the Dozen 2)".


title: Reininlaakson keskiosa

text: Reininlaakson keskiosa on Reinin osa Bingenistä Bonniin. Rein kulkee läpi rotkolaakson, joka on muodostunut eroosion ja maannousun vaikutuksesta. Joki on pysynyt suurin piirtein samassa tasossa, vaikka viereinen maa on noussut selvästi. Rotko on noin 130 metriä syvä korkeimmilta kallioilta vedenpintaan.


title: Reininlaakson keskiosa

text: Yläosa keskisestä Reinistä Bingenistä Koblenziin on listattu UNESCOn maailmanperintöluetteloon. Tällä 61 kilometrin matkalla on yli 40 keskiaikaista linnaa ja linnoitusta ja monia viinintuoton ympärille kehittyneitä kyliä. Matka Koblenzista Bonniin (63 kilometriä) on kuuluisa Siebengebirgen vuoristosta, joka oli aiemmin vulkaaninen. Kokonaisuudessa Reininlaakson keskiosaa kutsutaan nimellä "Romanttinen Rein".


title: Michael Ende

text: Michael Andreas Helmuth Ende (12. marraskuuta 1929 – 28. elokuuta 1995) oli saksalainen kirjailija ja antroposofi. Hänen tunnetuimpia teoksiaan ovat "Momo" ja "Tarina vailla loppua". Hänen teoksiaan on käännetty yli 40 eri kielelle ja niitä on myyty yli 20 miljoonaa kappaletta.


title: Michael Ende

text: Michael Ende syntyi Garmisch-Partenkirchenissä Etelä-Saksassa, Baijerin osavaltiossa. Hänen isänsä Edgar Ende oli merkittävä surrealistinen taidemaalari. Enden äidin nimi oli Luise Bartholomä.


title: Michael Ende

text: Ende ehti käydä Münchenissä humanistisiin aineisiin painottunutta Maximiliansgymnasiumia kolme vuotta, kunnes koulu suljettiin vuonna 1943 ja lapset evakuoitiin maalle. Hieman ennen toisen maailmansodan loppua Ende liittyi paikalliseen natseja vastustavaan "Freiheitsaktion Bayern" -liikkeeseen, ja sen vuoksi hänen opiskelunsa hidastui. Myöhemmin hän opiskeli Stuttgartissa Waldorf-koulussa ja Münchenissä Otto Falkenberg -teatterikoulussa, josta hän valmistui vuonna 1953.


title: Michael Ende

text: Valmistumisensa jälkeen Ende työskenteli useissa eri teattereissa ja toimi myös elokuva-arvostelijana. Hänen kirjoittamansa näytelmät eivät saavuttaneet juurikaan menestystä ennen hänen ensimmäisen käsikirjoituksensa "Jim Knopf und Lukas der Lokomotivführer" julkaisua vuonna 1960. Vaikka teos oli menestys ja voitti arvostetun Hans Christian Andersenin kirjallisuuspalkinnon, kriitikot syyttivät teosta todellisuudentajun puuttumisesta. Ende muutti Italiaan vaimonsa Ingeborg Hoffmannin kanssa ja 13 vuotta esikoisteoksensa ilmestymisen jälkeen hän julkaisi romaanin "Momo". Vuonna 1979 julkaistusta romaanista "Tarina vailla loppua" ("Die unendliche Geschichte") tuli suuri menestys, mistä aiheutunut julkisuus rasitti ujoa ja syrjäänvetäytyvää kirjailijaa.


title: Michael Ende

text: Vuonna 1985 Enden ensimmäinen vaimo Ingeborg Hoffman kuoli keuhkosyöpään. Ende meni vuonna 1989 uusiin naimisiin kääntäjä Mariko Satōn kanssa, joka myös käänsi joitakin hänen teoksiaan japaniksi.


title: Michael Ende

text: Ende kuoli mahasyöpään 66-vuotiaana 28. elokuuta 1995 Filderstadt-Bonlandenissa, Stuttgartin lähellä. Ende on haudattu Waldfriedhof-hautausmaan vanhaan osaan Münchenissä. Hänen hautamuistomerkkinsä esittää suurta pronssista kirjaa, johon on reliefeinä kuvattu hänen teostensa henkilöhahmoja.


title: Arena football

text: Arena football on Jim Fosterin keksimä urheilulaji. Foster oli United States Football Leaguen ja National Football Leaguen entinen johtaja. Otettuaan osaa sisäjalkapallo-otteluun vuonna 1981 Madison Square Gardenilla, hän kehitti lajin perussäännöt. Seuraavien viiden vuoden aikana hän jatkoi sääntöjen kehittämistä, kunnes vuonna 1987 hän perusti Arena Football League -liigan. Tästä irtautui alasarja af2 vuonna 2000. Lisäksi myös muut henkilöt ovat aloittaneet omia sisäjalkapalloliigojaan, mutta nämä eivät teknisesti ole arena football -yhteneviä, koska sääntöjen patentti (erityisesti kimmokeverkkojen ) on kuulunut vuodesta 1990 lähtien Fosterille (patentti on itse asiassa Gridiron Enterprisesin omistuksessa).


title: Arena football

text: Arena football on hyvin samankaltainen kuin amerikkalainen jalkapallo. Ainoa tärkeä ero National Football Leaguen asettamiin sääntöihin on eroteltu tarkemmin englanninkielisen Wikipedian artikkelissa. Lisäksi eroja ovat kentän pienempi koko sekä pelin ja pisteiden keruun nopeuttamisen parannus.


title: Arena football

text: Arena football on pelkästään sisäpeli, ja kenttä on usein suunniteltu joko koripallolle tai jääkiekolle. Kokonaiskentän pituus on 85 jaardia (sama kuin standardi NHL jääkiekkokenttä). Pelikenttä on 50 jaardia pitkä sisältäen 8 jaardia pitkät päätyosiot. Riippuen pelikentän muodosta voivat päädyt olla joko suorat (koripallo) tai kaarevat (jääkiekko). Kentän seinustat on vahvasti paneloitu pehmusteilla, jotka jääkiekkoareenalla on asennettu kaukalon seinustan päälle.


title: Mikael Krogerus

text: Kaarlo Olavi Mikael Krogerus (s. 9. maaliskuuta 1944 Helsinki) toimi 1. joulukuuta 2007 alkaen maaliskuun 2012 loppuun asti Itä-Suomen hovioikeuden presidenttinä.


title: Mikael Krogerus

text: Krogerus on valmistunut oikeustieteen kandidaatiksi 1968 Helsingin yliopistosta. Hän toimi Itä-Suomen hovioikeudessa ensin esittelijänä 1971–1978 ja sittemmin hovioikeudenneuvoksena 1979–1996.


title: Mikael Krogerus

text: Krogerus nimitettiin korkeimman oikeuden jäseneksi 1. tammikuuta 1997.


title: Mikael Krogerus

text: Krogerus on toiminut kirkkohallituksen maallikkojäsenenä 1986–1996 ja varapuheenjohtajana 1996–2000.


title: Saksan demokraattisen tasavallan jalkapallomaajoukkue

text: DDR:n jalkapallomaajoukkue edusti Saksan demokraattista tasavaltaa miesten jalkapallo-otteluissa ja -turnauksissa.


text: Joukkueen ensimmäinen maaottelu käytiin 21. syyskuuta 1952 Varsovassa. Siellä Puola voitti vieraansa maalein 3–0. Joukkueen suurinumeroisin voitto 1–12 tuli Sri Lankaa vastaan Colombossa 12. tammikuuta 1964. Joukkue ei koskaan hävinnyt yli kolmella maalilla.


text: DDR:n joukkue selviytyi kerran maailmanmestaruusturnaukseen Romanian, Suomen ja Albanian karsintalohkosta. Saksan liittotasavallassa 1974 pelatun turnauksen alkulohkossa olivat vastassa Australia, jonka DDR voitti 2–0, Chile, jota vastaan peli päättyi tasan 1–1, ja viimeisenä isäntämaa Länsi-Saksa, jonka DDR voitti 1–0 Jürgen Sparwasserin maalilla. Alkulohkon voiton jälkeen joukkue hävisi jatkolohkossa Brasilialle ja Hollannille sekä pelasi tasan Argentiinan kanssa jääden lohkon viimeiseksi. Hollanti ja Saksa selviytyivät loppuotteluun, jossa Saksan liittotasavalta voitti maailmanmestaruuden.


text: DDR:n joukkueen toinen suuri saavutus oli olympiavoitto Montrealin kisoissa 1976, jossa joukkue voitti finaalissa Puolan maalein 3–1. Se saavutti myös hopeaa Moskovassa 1980 ja pronssia Münchenissä 1972. Tokion kisoissa 1964 joukkue saavutti pronssimitalit edustaessaan yhdistynyttä Saksan joukkuetta.


title: Artur Jorge

text: Artur Jorge Braga Melo Texeira, tunnetaan nimellä Artur Jorge (s. 13. helmikuuta 1946 Porto), on portugalilainen jalkapallovalmentaja ja entinen hyökkääjä.


title: Artur Jorge

text: Jorge aloitti peliuransa FC Portossa josta siirtyi 1965 Academica de Coimbran joukkueeseen. Uransa parhaimmat vuodet Jorge pelasi SL Benficassa, jota edusti vuosina 1968–75. Tuona aikana Jorge voitti kahdesti Portugalin liigan maalikuninkuuden sekä yhteensä viisi liigamestaruutta. Hänen uransa päättyi jalan murtumiseen 1977.Peliuransa jälkeen Artur Jorge on toiminut valmentana ja tehnyt värikkään uran jalkapallon parissa. Hän opiskeli valmentajaksi Leipzigissa, DDR:ssä. Hänen uransa lähti lentoon FC Porton päävalmentajana vuosina 1984–87 liigamestaruuksien, cupvoittojen ja Euroopan Cupin voiton myötä. Hän valmensi välillä Ranskassa Racing Club de Paris'ta sekä myös hetken Portugalin maajoukkuetta ennen paluutaan Portoon 1989. Jälleen tuloksena Portossa oli liigamestaruus.


title: Artur Jorge

text: 1991–1994 Jorge valmensi Paris Saint-Germainia menestyksekkäästi Ranskan kentillä, joukkue voitti liigan ja cupin. PSG:n huppuvuosien jälkeen Jorgen ura on ollut laskusuuntainen, hän toimi mm. maajoukkuevalmentajana Sveitsissä ja Portugalissa sekä palasi takaisin PSG:hen ennen siirtymistään Saudi-Arabiaan. Al Hilalin peräsimessä hän voitti Saudi-Arabian mestaruuden. Jorge valmensi puolisen vuotta myös Venäjällä ja luotsasi PFK TsSKA Moskovan supercupin voittoon. Maaliskuussa 2006 Jorge sai potkut Kaerunin maajoukkueen päävalmentajan tehtävistä maan karsiuduttua Saksan MM-kisoista. Lokakuusta 2006 lähtien Jorge on valmentanut Ranskan Ligue 2:dessa pelaavaa Créteiliä. Jorgen johdolla seura putosi Ligue 2:desta Nationaliin kauden 2006–07 päätteeksi ja portugalilaisvalmentaja sai potkut seurasta.


title: Artur Jorge

text: Joulukuussa 2007 Jorge neuvotteli Iranin maajoukkueen päävalmentajan tehtävistä, muttei tullut valituksi , koska helmikuussa 2008 espanjalainen Javier Clemente nimettiin Iranin uudeksi käskyttäjäksi.


title: Himejin linna

text: Himejin linna () on historiallinen linna Himejissä, Hyōgon prefektuurissa, Japanissa. Himeyaman kukkulalla Kōben lähistöllä sijaitseva linna on Japanin parhaiten 1600-luvulta säilynyt linnoitus. Himejin linna käsittää yhteensä 83 rakennusta ja sen puuseinät on maalattu laastilla valkoisiksi. Valkoisten seiniensä vuoksi Himejin linnaa kutsutaan myös "Valkoisen haikaran linnaksi". Himejin linna on eräs Japanin kuuluisimmista linnoista. Se liitettiin Unescon maailmanperintöluetteloon joulukuussa 1993 ja on yksi Japanin kansallisaarteista.


title: Himejin linna

text: Ensimmäinen Himejin linnan paikalla sijainnut rakennus oli Akamatsu Norimuran vuonna 1333 rakennuttama linnake. Myöhemmin Toyotomi Hideyoshi tuhotutti linnakkeen ja rakennutti paikalle kolmekerroksisen linnan, joka valmistui vuonna 1581. Nykyinen Himejin linna on peräisin 1600-luvun alusta, jolloin Ikeda Terumasa uudelleenrakennutti sen. Rakentaminen aloitettiin vuonna 1601 ja saatiin päätökseen yli kahdeksan vuotta myöhemmin 1609.


title: Himejin linna

text: Yksi Himejin linnan tärkeimmistä puolustusmekanismeista ovat sen huolellisesti suunnitellut linnapihat, portit ja muurit. Niiden labyrinttimaisen asettelun tarkoitus oli pakottaa linnaan hyökkäävä vihollinen kiertämään linnoitusta spiraalin muotoisessa kehässä pyrkiessään kohti linnan keskustaa. Tiettyä reittiä kulkeva hyökkääjä pysyi koko ajan puolustajien jatkuvan tarkkailun ja jousitulen kohteena. Tämän lisäksi matkan varrelle oli rakennettu useita hämääviä umpikujia ja risteyksiä. Linnan nykyinen versio ei kuitenkaan ole joutunut tämäntapaisen hyökkäyksen kohteeksi, joten menetelmän toimivuutta ei ole todettu käytännössä.


title: Himejin linna

text: Himejin linna nimettiin Unescon maailmanperintökohteeksi vuonna 1993 kriteereillä I ja IV. Maailmanperintöluetteloon liitetty alue on kooltaan 107 hehtaaria ja sitä ympäröi 143 hehtaarin suojavyöhyke.


title: John Broadus Watson

text: John Broadus Watson (9. tammikuuta 1878 – 25. syyskuuta 1958) oli behaviorismin, yhden psykologian suuntauksen perustaja. Behaviorismi oli psykologian pääsuuntaus Yhdysvalloissa 1920- ja 1930-luvuilla. Amerikkalaisia psykologeja korostetusti esilletuovassa vertailussa (2002) Watson listattiin sadan merkittävimmän psykologin joukkoon sijalle 17.


title: John Broadus Watson

text: Taustaltaan Watson oli maanviljelijäperheen lapsi.


title: John Broadus Watson

text: Vuonna 1894 Hän aloitti yliopisto-opiskelunsa 16-vuotiaana Furman-yliopistossa opiskellen erityisesti filosofiaa. Hän suoritti korkeakoulututkinnon tässä yliopistossa 21-vuotiaana. Tämän jälkeen hänellä oli tilapäistöitä. Hän oli muun muassa kansakoulunopettaja, joka vapaa-aikanaan teki rottakokeita.


title: John Broadus Watson

text: Hän pääsi Chicagon yliopistoon, ja valmistui psykologian tohtoriksi tältä työpaikaltaan vuonna 1903 silloin nuorimpana tästä yliopistoista valmistuneena tohtorina. Hän sai psykologian professuurin vuonna 1908 Johns Hopkinsin yliopistolta ja perusti pian tutkimuslaboratorion vertailevan tai eläinten psykologian tutkimiseksi. Hänen ensimmäisiin behavioristisen psykologian julkaisuihinsa kuului artikkeli "“Psychology as a Behaviorist Views It”" (1913), jossa hän väitti että psykologia oli ihmisten käyttäytymistä - eläinten käyttäytymisen tavoin - tutkiva tiede, jota tulisi tutkia laboratorio-oloissa.


title: John Broadus Watson

text: Vuonna 1914 julkaistiin eräs hänen pääteoksistaan "Behavior: An Introduction to Comparative Psychology".


title: John Broadus Watson

text: "(Kesken: Alkujaan lähteistämättömän artikkelin täydentäminen ja lähteystys. Tekeillä ainakin 8.7.2018)"


title: John Broadus Watson

text:
Watson lopetti melko varhain akateemisen uransa pahennusta herättäneen avioeroskandaalin jälkeen. Hän suoritti tarkkailevaa lapsitutkimusta ja loi uran mainonnan parissa (vuodesta 1921-).
Watsonin mukaan psykologian tehtävä on ennustaa käyttäytymistä, käyttäytyminen on ulkoisesti näkyvää, tietoisuus ei kuulu psykologian tutkimusalueisiin. Ajattelu on puhe-elinten pientä liikettä, sikäli se kuuluu havaittavaan käyttäytymiseen. Kurkunpäähän sijoitettujen elektrodien avulla hän yritti rekisteröidä ”nielaistua” puhetta.


title: John Broadus Watson

text:
Sittemmin hänen koeasetelmiaan, hänen kokeidensa eettisyyttä ja niiden johtopäätöksiä on vahvasti kyseenalaistettu. Esimerkiksi Watsonin klassisen ehdollistamisen kokeessa käytetyn, 11-kuukautisen "Pikku-Albertiksi" kutsutun pikkupojan identiteetti on jälkikäteen selvitetty suurella todennäköisyydellä. On osoitettu, että tällä lapsella oli jo pienenä neurologista kehitystä häirinneitä sairauksia (hydrokefalia ja aivokalvontulehdus). Nykyisin monessa suhteessa epäeettiisenä pidetyn kokeen johtopäätösten yleistettävyys on siksi puutteellista. On esitetty myös, että lapsen äiti on myös ollut alistetussa asemassa työnantajaansa edustaneeseen professori Watsoniin, ja ehkä siksi sairas lapsi on saatu Watsonin koehenkilöksi.
Käyttäytymisen Watson näkee ärsyke-reaktio-kytkentänä. Hän toi amerikkalaiseen psykologiaan pavlovilaisen ehdollisen refleksin käsitteen. Ihmisen muuttamisessa ja ulkopäin ohjailtavuudessa Watson meni melko pitkälle: käyttäytymistä voitiin hänen mukaansa muuttaa ulkoisten ärsykkeiden avulla mielin määrin. Watsonin mukaan käyttäytyminen on aina opittua ja koostuu ympäristön ehdollistamista reflekseistä (S-R, stimulus-reflex) ilman tarvetta ”epätieteellisille” käsitteille kuten ajatukset, tunteet tai tietoisuus. Behaviorismi syrjäytti nopeasti vallalla olleen freudilaisen viettipsykologian.


title: Euroopan sosiaalinen peruskirja

text: Euroopan sosiaalinen peruskirja muodostaa Euroopan neuvoston ihmisoikeusulottuvuuden toisen puolen Euroopan ihmisoikeussopimuksen kanssa. Sen tavoitteena on turvata ja edistää sosiaalisia oikeuksia Euroopassa asettamalla sopimusvaltioille vähimmäisvaatimuksia, joihin niiden on sitouduttava.


title: Euroopan sosiaalinen peruskirja

text: Se allekirjoitettiin Torinossa 1961 ja tuli voimaan 1965. Suomi allekirjoitti sen vasta vuonna 1991. Tällä hetkellä sosiaaliseen peruskirjaan on liittynyt 22 Euroopan neuvoston jäsenmaata. Sopimusta on myöhemmin täydennetty lukuisilla lisäpöytäkirjoilla.


title: Euroopan sosiaalinen peruskirja

text: Osa peruskirjan turvaamista oikeuksista on turvattu myös muissa kansainvälisissä sopimuksissa. Esimerkiksi kansainvälisen työjärjestön ILOn sopimuksissa.Euroopan sosiaalisen peruskirjan noudattamista valvoo Euroopan sosiaalisten oikeuksien komitea. Komitea koostuu 15 riippumattomasta asiantuntijasta. Komitea tekee johtopäätöksiä valtioiden määräaikaisraporttien perusteella. Komitea käsittelee myös Euroopan sosiaalisen peruskirjan nojalla tehtyjä järjestökanteluja. Järjestökantelu antaa työmarkkinaosapuolille ja kansalaisjärjestöille mahdollisuuden kannella Euroopan sosiaalisten oikeuksien komitealle, mikäli järjestö epäilee, ettei sosiaalista peruskirjaa ole pantu riittävällä tavalla täytäntöön. Yksityiset henkilöt eivät voi kannella sosiaalisen peruskirjan nojalla.


title: Project Gotham Racing 3

text: Project Gotham Racing 3 (lyhyesti PGR3) on Bizarre Creationsin kehittämä ja Microsoftin julkaisema ajopeli. Peli on julkaistu Xbox 360 -konsolille vuonna konsolin julkaisun yhteydessä.


title: Project Gotham Racing 3

text: Project Gotham Racing 3 on arcadepainotteinen autopeli, joka eroaa muista autopeleistä sillä, että sen lisäksi että pitää ajaa nopeasti, vaaditaan myös tyyliä. Tyylikkäästi ajamalla saa kerättyä Kudos-pisteitä, joita kerätään pelin uratilassa esimerkiksi avaamaan joitain autoja. Jotkin kilpailut ovat myös omistettu täysin Kudoksen keräämiselle.


title: Project Gotham Racing 3

text: Pelissä on uutena ominaisuutena päävalikon kohdalla Gotham TV joka mahdollistaa muiden pelaajien tai kavereiden ajon katsomisen Xbox Livessä. Myös Playtime "Kansio" on lisätty päävalikkoon joka sisältää mm. Route Creator kohdan, jonka avulla voi tehdä omia ratoja ja ajaa niitä myöhemmin Xbox Live kisoissa,jaetulla ruudulla tai linkkikaapelin avulla.